text:
MIHLANGANO LEYI NGA HAKERIsiwiKI XIBALO
Mihlangano leyi nga Bindzurisiki na Xibalo
Mihlangano leyi nga bindzurisiki yi tirha ntirho wukulu emigangeni tanihileswi yi avelanaka vutihlamuleri na mfumo eka swilaveko swa vanhu na nhluvukiso wa tiko. Makhomelo ya xibalo xo hlawuleka ya tumbuluxiwile ku pfuna mihlangano leyi nga bindzurisiki ku seketela switirhisiwa swa yona swa timali.
Makhomelo ya xibalo xo hlawuleka ya mihlangano leyi nga bindzurisiki hambiswiritano a ya humeleri hi woxe naswona mihlangano leyi fikelelaka swilaveko leswi vekiweke eka Nawu wa Xibalo xa Mali leyi Nghenaka, 1962, yi fanele yi endla xikombelo xo ka yi nga hakerisiwi xibalo. Loko nsuso wa hakelo ya xibalo wu pasisiwile hi SARS, nhlangano wu ta titsarisela tanihi Nhlangano wa Vuvuyerisi bya Vaaki (PBO) no nyikiwa nomboro ya rheferense yo hlawuleka ya PBO.
Swi na nkoka ku tsundzuka leswaku nhlangano lowu nga na xikongomelo xo ka wu nga bindzurisi kumbe wu titsariserile tanihi nhlangano lowu nga bindzurisiki (NPO) kumbe Khamphani leyi nga Bindzurisiki (NPC) a yi ringaneli makhomelo ya xibalo xo hlawuleka hi yoxe. Nhlangano wu ta tiphina ntsena hi makhomelo ya xibalo xo hlawuleka endzhaku ka loko wu endlile xikombelo no nyikiwa mpfumelelo tanihi Nhlangano wa Vuvuyerisi bya Vaaki (PBO) hi Yuniti ya Misuso ya Tihakelo ta Xibalo (TEU).
Xana i yini Nhlangano wa Vuvuyerisi bya Vaaki (PBO)
Swiyimo na Swilaveko swa nhlangano ku va wu pasisiwa tanihi PBO swi kumeka eka xiphemu xa 30 loko milawu leyi fambisaka makhomelo ya xibalo xo hlawuleka yi kumeka eka xiphemu xa 10(1)(cN). Xiphemu xa 10(1)(cN) xi nyiketa ku suseriwa hakelo ya xibalo xa ntolovelo xa mimbuyelo na mihlengeleto yn’wana ya tiPBO leti pasisiweke. Mimbuyelo na mihlengeleto yin’wana leyi sukaka eka migingiriko ya vuxavisi kumbe ya bindzu swi nge hakerisiwi xibalo.
TiPBO leti pasisiweke ti na nkateko na vutihlamuleri byo tirhisa mali ya vaaki, leyi ti yi kumaka eka swihanano kumbe tigiranti, hi ntsakelo wa vanhu eka xiyimo lexi ku nga hakerisiwiki xibalo. Swihanano na tigiranti swi nga kumiwa ku suka eka vaaki hi ntalo kumbe hi ku kongoma kumbe ku nga ri hi ku kongoma ku suka eka Mfumo. Hikokwalaho swi na nkoka ku tiyisisa leswaku mihlangano leyi nga hakerisiwiki xibalo xibalo yi tirhisa timali ta yona hi ndlela ya vutihlamuleri naswona ngopfu eka swikongomelo swa yona leswi boxiweke, handle ka ku vuyeriwa ka munhu loku kumiwaka hi munhu un’wana na un’wana ku katsa na vatumbuluxi na tifiduxiyari.
TiPBO leti pasisiweke ti fanele ti ya emahlweni ti landzelela Nawu na swinawana leswi yelanaka eku tirheni ka tona. Leswi swi katsa rhumelo wa mitlheriso ya xibalo xa mali leyi nghenaka ya lembe na lembe eka fomo ya IT12EI.
Ntlheriso wa xibalo xa mali leyi nghenaka wu kotisa Khomixinara ku kambela leswaku PBO yi tirha eka swipimelo swa mpfumelelo wo fanela lowu nyikiweke na ku kumisisa loko xiphemu xa milawu ya xibalo xi fanele ku tirhisiwa eka mimbuyelo na mihlengeleto leyi kumekeke eka nghingiriko wa vuxavisi kumbe bindzu leri endliweke leri nga ringanelangiki nsuso wo hakelo xibalo.
Swihanano leswi suseriwaka hakelo ya xibalo (mimbuyelo ya Xiphemu xa 18A)
Mfumo wa Afrika-Dzonga wu tekerile enhlokweni leswaku mihlangano yin’wana yi hlayisiwa hi tintswalo ta vanhu naswona ku hlohlotela tintswalo teto swi nyikile nsuso wa hakelo ya xibalo eka swihanano swin’wana leswi endliweke hi vahakelaxibalo.
Mfanelo wo nyika tirhasiti ta nsuso wa hakelo ya xibalo wu seketeriwa hi xiphemu xa 18A laha mpfumelelo wu nga nyikiwa hi TEU, naswona wu aleriwile eka mihlangano yo karhi leyi pasisiweke leyi tirhisaka swihanano ku hakelela Migingiriko ya Vuvuyerisi bya Vaaki leyi pasisiweke.
Muhakelaxibalo loyi a endlaka xihanano xa bona fide (ntiyiso) hi mali kumbe hi nhundzu eka nhlangano lowu pasisiweke hi xiphemu xa 18, u ringanerile ku kuma nsuso eka mali leyi nghenaka leyi hakerisiwaka xibalo loko ku ve xihanano xi seketeriwile hi rhasiti leri faneleke ra xiphemu xa 18A leri humesiweke hi nhlangano kumbe, eka swiyimo swin’wana, hi setifikheti ya xibalo ya mutirhi leyi kombisaka swihanano leswi endliweke hi mutirhi. Ntsengo wa swihanano lowu nga nga fikelelaka nsuso wa xibalo wu pimiwile.
Rhumelo wa IT12EI (Ntlheriso wa Xibalo xa Mali leyi Nghenaka)
Mihlangano leyi nga hakerisiwiki xibalo yi fanele yi rhumela ntlheriso wa xibalo xa mali leyi nghenaka wa IT12EI
lembe na lembe lowu nga kumekaka hi maendlelo lawa ya landzelaka:
- Hi ku tirhisa eFiling loko u titsariserile tanihi eFiler;
- Hi ku bela riqingho eka Contact Centre ya SARS eka 0800 00 7277;
- Hi ku endzela rhavi ra SARS ra le kusuhi na wena; kumbe
- Hi ku bela riqingho no endzela hofisi ya Yuniti ya Misuso ya Tihakelo ta Xibalo (TEU)
Tsundzuka: Tifomo leti komberiwaka eka SARS leswaku ti tatiwa hi voko/manyuwali, ti ta posiwa eka muhakelaxibalo na vuxokoxoko byitsongo lebyi tatiweke kun’we na bakhodi yo landzelerisa. Ntlheriso wa tikhamphani wu fanele wu tatiwa no rhumeriwa eka tinhweti ta 12 ta mahelo ya lembeximali ra nhlangano lowu nga hakerisiwiki xibalo, kambe mitlheriso ya tithirasiti kumbe tienthithi tin’wana yi fanele yi tatiwa no rhumeriwa lembe na lembe hi masiku yo pfala lawa ya tivisiweke hi SARS. Ntlheriso wa Xibalo xa Mali leyi nghenaka wa IT12EI wu nga rhumeriwa hi yin’we ya tindlela leti landzelaka:
- Hi ku tirhisa eFiling loko u titsariserile tanihi eFiler;
- Hi ku hoxa ebokisini ro chela eka rona erhavini ra SARS; kumbe
- Hi Poso
Nyiketo wa vukorhokeri hi TEU
TEU i hofisi leyi tinyiketeleke eka SARS leyi tirhanaka na swikombelo hinkwaswo swa mihlangano leyi nga bindzurisiki ku pasisiwa tanihi tiPBO. Ku endlela ku sivela endlelo ro biha na nxaniso, TEU yi tlhela yi valanga nandzeleriso hi tiPBO na swilaveko swa mpasiso. TEU yi tlhela yi va na vutihlamulerni bya ntirho wa nhlelelo.
TEU yi langutisisa swikombelo swa nsuso wa hakelo ya xibalo ku suka eka xibalo xa mali leyi nghenaka mayelana na mimpfumelelo leyi landzelaka ya Nawu wa Xibalo xa Mali leyi Nghenaka, 1962: -
TEU a yi langutisisi swikombelo swa nsuso wa hakelo ya xibalo eka Vanhu hi voxe, Vahirisi va Mitirho (IRP30), Tikhooparethivhi, Tikhoporexini to pfaleka, Tithirasiti to Hlawuleka, Mihlangano ya Ndzawulo wa Vutshamo, Tikhamphani ta Vun’winyi bya Tindlu, VAT, PAYE/UIF/SDL, Mikwama ya Mimbuyelo na Tisosayiti to Lahla. Ku kuma mpfuneko eka swin’wana na swin’wana swa leswi, u komberiwa ku bela riqingo eka Contact Centre eka 0800 00 7277.
Vuxokoxoko byo tihlanganisa bya Misuso ya Tihakelo ta Xibalo
Adirese ya ndzhawu
Land Bank Building
271 Veale Street
Nieuw Muckleneuk
Pretoria
0181
Adirese ya poso:
PO Box 11955
HATFIELD
0028
Riqingho: 012 - 483 1700
Fekisi: 012 - 483 1701


c: text/html

text:
Xana Diyavulosi Hi Yena Muvangi Wa Ku Xaniseka Hinkwako?
Nhlamulo ya Bibele
Bibele yi vula leswaku Sathana Diyavulosi i xivumbiwa xa xiviri lexi tiyimiseleke ku endla ku rhandza ka xona hi ku tirhisa “
mahlori ya mavunwa” ni “
vuxisi,” ku fana ni murhangeri wa swigevenga. Entiyisweni, Bibele yi vula leswaku u “
tihundzula ntsumi ya ku vonakala.” (2 Vatesalonika 2:9, 10; 2 Vakorinto 11:14) Leswaku Diyavulosi u kona hakunene swi vonaka hi vubihi lebyi a byi vangaka.
Hambiswiritano, Diyavulosi a hi yena la vangaka ku xaniseka hinkwako loku nga kona. Ha yini? Hikuva Xikwembu xi vumbe vanhu va ri ni vuswikoti byo kota ku tihlawulela ku endla leswinene kumbe leswo biha. (Yoxuwa 24:15) Loko hi endla swiboho leswi hoxeke, hi tshovela swo biha.—Vagalatiya 6:7, 8.

robotstxt: allowed

filter: keep


text:
JUNE 15, 2015
AZERBAIJAN
Timbhoni Ta Yehovha Ti Endla Xikombelo Xa Leswaku Ku Ntshunxiwa Lava Nga Pfaleriwa Handle Ka Nandzu eAzerbaijan
HI February 17, 2015, maphorisa yale Azerbaijan ma pfalele vavasati vambirhi va Timbhoni Ta Yehovha hikwalaho ko vulavurisana ni vanhu hi ripfumelo ra vona. Leswi va ha rindzeleke ku tengisiwa va hanya ehansi ka swiyimo swo tika, onge hi loko va ri swigevenga leswi nga ni khombo. Twana loko loyi a yimelaka nhlangano wa Timbhoni ta Yehovha eYuropa a hlamusela xiyimo xa vona.


text:
November 6-12
Amosi 1-9
Risimu 144 Ni Xikhongelo
Marito Yo Pfula (u nga hundzi timinete tinharhu)
LESWI HI SWI DYONDZAKA EBIBELENI
“Lavani Yehovha Leswaku Mi Ya eMahlweni Mi Hanya”: (10 min.)
[Tlanga vhidiyo leyi nge Xingheniso Xa Buku Ya Amosi.]
Am 5:4, 6—Hi fanele hi tiva Yehovha hi tlhela hi endla ku rhandza kakwe (w04 11/15 24 ¶20)
Am 5:14, 15—Hi fanele hi hanya hi ku pfumelelana ni milawu ya Yehovha yo tiva swilo leswinene ni leswo biha hi tlhela hi yi rhandza (jd 90-91 ¶16-17)
-
Endla Ndzavisiso: (8 min.)
Am 2:12—Hi nga yi tirhisa njhani dyondzo leyi kumekaka eka ndzimana leyi? (w07 10/1 14 ¶8)
Am 8:1, 2—Xana “Xirhundzu xa mihandzu ya ximumu” a xi fanekisela yini? (w07 10/1 14 ¶6)
Ku hlaya ka Bibele ka vhiki leri ku ku dyondzise yini hi Yehovha?
Hi tihi tinhla tin’wana leti u ti kumeke eka ku hlaya ka Bibele ka vhiki leri?
-
Ku Hlaya Ka Bibele: (u nga hundzi timinete ta mune) Am 4:1-13
NDZETELO WA NTIRHO WO CHUMAYELA
Lunghiselela Swingheniso Swa N’hweti Leyi: (15 min.) Bulo ni vayingiseri leri sekeriweke eka nhlokomhaka leyi nge “Swingheniso Leswi Hi Nga Swi Tirhisaka.” Tlanga vhidiyo ha yin’we ya xingheniso kutani mi bula hi tinhla leti mi nga ti tirhisaka.
MAHANYELO YA VAKRESTE
“Ku Antswisa Vutshila Bya Hina eNsin’wini—Ku Endla Riendzo Ro Vuyelo”: (15 min.) Bulo ni vayingiseri. Endzhaku ka sweswo, tlangani mi tlhela mi bula hi vhidiyo leyi kombisaka vahuweleri vambirhi va ri eka riendzo ro vuyelo.
Dyondzo Ya Bibele Ya Vandlha: (30 min.) kr “Xiyenge 7—Switshembiso Swa Mfumo—Ku Endla Swilo Hinkwaswo Swi Va Leswintshwa,” ndz. 21 ¶1-7
Katsakanya Leswi Dyondziweke Ni Ku Vula Leswi Nga Ta Dyondziwa Eka Vhiki Leri Landzelaka (3 min.)
Risimu 128 Ni Xikhongelo


text:
Xana Bibele Yi Nga Ku Pfuna Loko U Ri Ni Swiphiqo Swa Timali Ni Swikweleti?
Nhlamulo ya Bibele
Ina. Milawu ya mune leyi landzelaka ya le Bibeleni yi nga ku pfuna loko u ri ni swiphiqo swa timali ni swikweleti:
Hlela ndlela leyi u nga ta tirhisa ha yona mali ya wena. “
Kunene makungu ya lava va gingiritekaka ma endla leswi pfunaka, kambe un’wana ni un’wana la hatlisaka ngopfu, hakunene u ta wela eku pfumaleni.” (Swivuriso 21:5) U nga tsutsumeli ku xava xilo hileswi xi nga le ka mbhukuto. Hlela ndlela leyi u nga ta yi tirhisa ha yona mali ya wena, kutani u yi namarhela.
Papalata swikweleti leswi nga bohiki. “
Mulombi i nandza wa mulombisi.” (Swivuriso 22:7) Loko se u ri exikweletini naswona u nga swi koti ku xi hakela, ringeta ku vulavurisana ni lava ku lombeke mali malunghana ni ndlela leyinthswa leyi u nga hakelaka ha yona. Phikelela. Tirhisa ndzayo leyi ya le Bibeleni leyi tirhaka eka loyi hi vuphukuphuku a lombaka munhu mali ivi a amukela vutihlamuleri bya ku yi hakela: “
Titsongahate kutani u karhata muakelani wa wena. U nga pfumeleli mahlo ya wena ma wisa kumbe ma pfaleka.” (Swivuriso 6:1-5, God’s Word Bible) Hambiloko xikombelo xa wena xo sungula xi nga humelelanga, phikelela u kombela ku hunguteriwa.
U nga rhangisi mali. “
U nga vi na vutianakanyi kutani u tiyimisela ku fuwa—xiyimo xa wena xi ta hetelela xi nyanye ku tlula leswi u nga swi ehleketaka.” (Swivuriso 28:22, Contemporary English Version) Mavondzo ni makwanga a swi nge endli leswaku u va ni xiphiqo xa mali ntsena kambe swi nga endla leswaku u nga vi na wona nkarhi wa swilo swa moya.
Eneriseka. “
Loko hi ri ni swakudya ni swifunengeto, hi ta eneriseka hi swilo leswi.” (1 Timotiya 6:8) Mali a yi nge endli leswaku munhu a tsaka kumbe a eneriseka. Van’wana va vanhu lava tsakeke swinene emisaveni a va na mali yo tala. Va rhandziwa hi mindyangu ya vona ni hi vanghana va vona naswona va ni vunghana ni Xikwembu.—Swivuriso 15:17; 1 Petro 5:6, 7.


text:
NHLOKO-MHAKA YA XIFUNENGETO | HA YINI U FANELE U KHONGELA?
Ha Yini Vanhu Va Khongela?
Xana u khongela nkarhi na nkarhi? Vanhu vo tala va khongela, hambi ku ri lava nga pfumeriki leswaku Xikwembu xi kona. Kambe ha yini vanhu va khongela? Hi ku ya hi ndzavisiso wa le Furwa, hafu ya vaaki va le Furwa va khongela kumbe minkarhi yin’wana va anakanyisisa leswaku va titwa va antswa, ku nga ri ku dzunisa Xikwembu hilaha vanhu vo tala va le Yuropa va endlaka hakona. Ematshan’weni ya sweswo, va khongelela ku kuma vuyelo byo karhi. Hi hala tlhelo vanhu van’wana lava nghenaka kereke va khongela Xikwembu loko va lava mpfuno naswona va langutela ku hlamuriwa hi ku hatlisa.—Esaya 26:16.
Wena u swi vonisa ku yini? Xana u vona onge xikhongelo ko va ndlela ya ku ku pfuna leswaku u ehleketa kahle? Loko u khongela eka Xikwembu, xana wa hlamuriwa, kumbe u vona onge swikhongelo swa wena a swi hlamuriwi? Bibele yi nga ku pfuna leswaku u teka xikhongelo tanihi ndlela leyinene yo tshinela eka Xikwembu ku nga ri ya leswaku u titwa u antswa.


text:
Bibele Yi Hundzula Vutomi Bya Vanhu
I YINI lexi endleke leswaku wanuna loyi eku sunguleni a teke tshengwe tlhelo mukaneti wa Timbhoni ta Yehovha a endla xiboho xo va Mbhoni? I yini lexi susumeteleke mufundhisi wa Kereke ya Pentekosta leswaku a tshika vukhongeri byakwe? I yini lexi pfuneke wansati loyi a kurisiweke hi ndlela yo vava leswaku a hlula ku nga tirhandzi kutani a tshinela eka Xikwembu? I yini lexi pfuneke munhu loyi a a rhandza vuyimbeleri lebyi nga ni pongo leswaku a va Mbhoni ya Yehovha? Hlaya hi vutomi bya vona leswaku u kuma tinhlamulo ta swivutiso leswi.
“Ndzi Hundzuke Wanuna Lonene.”—RIGOBERT HOUETO
LEMBE RO VELEKIWA: 1941
TIKO: BENIN
MATIMU YAKWE: A A TEKE TSHENGWE A TLHELA A VA MUKANETI WA TIMBHONI TA YEHOVHA
VUTOMI BYA MINA:
Ndzi huma eCotonou, laha ku nga doroba lerikulu ra Benin. Ndzi kurisiwe hi vatswari lava nga Makhatoliki kambe a ndzi nga yi nkarhi hinkwawo ekerekeni. Makhatoliki yo tala ya laha a ndzi tshama kona a ma ri ni vasati vo tala onge hiloko ku teka tshengwe a swi tekiwa swi ri enawini hi nkarhi wolowo. Eku heteleleni, se a ndzi ri ni vasati va mune.
Loko ku sungula nhlunga-vuhosi hi va-1970, a ndzi ehleketa leswaku swi ta vuyerisa tiko ra hina. Ndzi seketele nhlunga-vuhosi hi xitalo ndzi tlhela ndzi katseka eka tipolitiki. Vanhu lava a va seketela nhlunga-vuhosi a va nga ti tsakeli Timbhoni ta Yehovha hikuva a ti nga seketeli swa tipolitiki. A ndzi ri un’wana wa lava a va xanisa Timbhoni. Loko varhumiwa lava nga Timbhoni va hlongoriwa etikweni hi 1976, a ndzi ri ni ntshembo wa leswaku a va nge he vuyi.
NDLELA LEYI BIBELE YI HUNDZULEKE VUTOMI BYA MINA HA YONA:
Nhlunga-vuhosi wu hele hi 1990. Lexi ndzi hlamariseke hileswaku a swi tekanga nkarhi leswaku varhumiwa lava nga Timbhoni va tlhela va vuya. Ndzi sungule ku ehleketa leswaku kumbexana Xikwembu a xi seketela vanhu lava. Hi nkarhi wolowo, ndzi cince ndhawu leyi a ndzi tirhela eka yona. Un’wana wa vatirhi lavantshwa lava a ndzi tirha na vona a ri Mbhoni naswona handle ko dya nkarhi u ndzi dyondzise leswi a a pfumela eka swona. U ndzi kombe tindzimana ta Bibele leti hlamuselaka Yehovha tanihi Xikwembu xa rirhandzu ni vululami. (Deteronoma 32:4; 1 Yohane 4:8) Timfanelo teto ti ndzi tsakisile. A ndzi lava ku dyondza leswi engetelekeke hi Yehovha, kutani ndzi amukele dyondzo ya Bibele.
Hi ku hatlisa ndzi sungule ku ya eminhlanganweni ya Timbhoni ta Yehovha. Ndzi tsakisiwe hi rirhandzu ra xiviri leri ndzi ri voneke—ku hava ni un’we loyi a languta rixaka ro karhi kumbe swiyimo swa vanhu tanihi leswi nga swa nkoka ku tlula swa van’wana. Loko ndzi hambeta ndzi tihlanganisa ni Timbhoni, a swi ya swi va erivaleni leswaku i valandzeri va Yesu va ntiyiso.—Yohane 13:35.
Ndzi endle xiboho xo tshika Kereke ya Khatoliki leswaku ndzi ta tirhela Yehovha. Sweswo a ku nga ri matlangwana, tanihi leswi a ndzi chava leswaku vanhu van’wana va ta ku yini. Endzhaku ka nkarhi wo leha, Yehovha u ndzi pfunile leswaku ndzi va ni xivindzi kutani ndzi tshika kereke.
Kambe a ka ha ri ni ku cinca kun’wana lokukulu loku a ndzi fanele ndzi ku endla. Eka dyondzo ya mina ya Bibele ndzi dyondze leswaku Xikwembu a xi swi amukeli ku teka tshengwe. (Genesa 2:18-24; Matewu 19:4-6) Eka xona, vukati bya mina byo sungula hi byona lebyi a byi ri enawini. Kutani ndzi tsarise vukati lebyi kutani ndzi tshika vasati lavan’wana, ndzi hlela leswaku swilaveko swa vona swa nyama swi fikeleriwa. Hi ku famba ka nkarhi, vasati va mina vambirhi va khale va ve Timbhoni ta Yehovha.
NDLELA LEYI NDZI VUYERIWEKE HA YONA:
Hambileswi nsati wa mina a ha riki Mukhatoliki, wa xi xixima xiboho xa mina xo tirhela Yehovha. Havumbirhi bya hina ha swi vona leswaku ndzi hundzuke nuna lonene.
A ndzi ehleketa leswaku ndzi ta hluvukisa ndhawu leyi a ndzi tshama eka yona eka swa tipolitiki kambe matshalatshala wolawo ma tikombe ma ri nyuku wa mbyana. Sweswi ndza swi vona leswaku Mfumo wa Xikwembu hi wona ntsena lowu nga ta tlhantlha swiphiqo swa vanhu. (Matewu 6:9, 10) Ndzi nkhensa Yehovha leswi a ndzi kombeke ndlela leyi yisaka evuton’wini lebyi tsakisaka.
“A Swi Nga Olovi Ku Endla Ku Cinca Loku Faneleke.”—ALEX LEMOS SILVA
LEMBE RO VELEKIWA: 1977
TIKO: BRAZIL
MATIMU YAKWE: MUFUNDHISI WA KEREKE YA PENTEKOSTA
VUTOMI BYA MINA:
Ndzi kuriseriwe ehandle ka doroba ra Itu, le São Paulo State. Xiphemu lexi xa doroba a xi tiveka hi ku va ni vugevenga byo tala.
A ndzi ri ni madzolonga lamakulu ni mahanyelo yo biha. Ku tlula kwalaho, a ndzi katseka eku ngungumeriseni ka swidzidziharisi. Hi ku famba ka nkarhi, ndzi sungule ku swi xiya leswaku vutomi byebyo byi ta hetelela byi endle leswaku ndzi ya ekhotsweni kumbe ndzi fa; ndzi nambe ndzi ku byi thya, kutani ndzi nghena Kereke ya Pentekosta naswona eku heteleleni ndzi ve mufundhisi.
A ndzi anakanya leswaku hakunene ndzi ta pfuna vanhu hi vutirheli bya mina hi ku tirhisa kereke. Ndzi tlhele ndzi haxa nongonoko wa vukhongeri eka xiya-ni-moya kutani wu tlhela wu duma endhawini yoleyo. Kambe hakatsongo-tsongo ndzi sungule ku swi vona leswaku kereke hinkwayo a yi nga khathali hi vuhlayiseki bya swirho swa yona naswona a yi nga khathali ngopfu hi ku gandzela Xikwembu. A ndzi vona onge xikongomelo xa kereke i ku endla mali yo tala. Ndzi endle xiboho xo tshika kereke.
NDLELA LEYI BIBELE YI HUNDZULEKE VUTOMI BYA MINA HA YONA:
Loko ndzi sungula ku dyondza Bibele ni Timbhoni ta Yehovha, ndzi nambe ndzi swi vona leswaku ti hambanile ni vanhu va vukhongeri byin’wana. Ndzi tsakisiwe hi swilo swimbirhi. Xo sungula, Timbhoni ta Yehovha a to vulavula ntsena hi ku rhandza Xikwembu ni muakelani; kambe ti tlhela ti ri kombisa. Xa vumbirhi, a ti katseki eka swa tipolitiki kumbe enyimpini. (Esaya 2:4) Tinhla teto timbirhi ti ndzi tiyisekisile leswaku ndzi kume vukhongeri bya ntiyiso, ku nga gondzo ro lala leri yisaka evuton’wini lebyi nga heriki.—Matewu 7:13, 14.
Ndzi xiye leswaku loko ndzi lava ku tsakisa Xikwembu, ndzi fanele ndzi endla ku cinca kun’wana lokukulu. A ndzi lava ku tinyika nkarhi wo va ni ndyangu wa mina. Nakambe a ndzi lava ku va la titsongahataka swinene. A swi nga olovi ku endla ku cinca koloko, kambe hi mpfuno wa Yehovha, ndzi swi kotile. Nsati wa mina u tsakisiwe hi ku cinca koloko. U sungule ku dyondza Bibele emahlweni ko va mina ndzi dyondza, kambe a swi tekanga nkarhi leswaku a endla nhluvuko eka tidyondzo takwe. Hi ku hatlisa havumbirhi bya hina se a hi swi tiva leswaku hi lava ku va Timbhoni ta Yehovha. Hi khuvuriwe hi siku rin’we.
NDLELA LEYI NDZI VUYERIWEKE HA YONA:
Mina ni nsati wa mina hi tiphina hi ku pfuna vana va hina vanharhu leswaku va va ni vuxaka lebyikulu na Yehovha. Hi ni ntsako endyangwini wa hina. Ndzi nkhensa Yehovha leswi a ndzi kokeleke entiyisweni lowu kumekaka eRitweni rakwe, ku nga Bibele. Hakunene yi cinca vutomi bya vanhu! Na mina ndzi un’wana wa vona.
“A Ndza Ha Kingindziwi Hi Ripfalo Naswona Ndzi Tiphina Hi Vutomi.”—VICTORIA TONG
LEMBE RO VELEKIWA: 1957
TIKO: AUSTRALIA
MATIMU YAKWE: U KURISIWE HI NDLELA YO VAVA
VUTOMI BYA MINA:
Ndzi kulele eNewcastle, le New South Wales. Ndzi mativula eka vana va ntlhanu lava velekiweke hi tatana loyi a nga ni madzolonga naswona a nga xindzendzele swin’we ni manana loyi a rhandzaka madzolonga. Manana a tshamela ku ndzi byela leswaku a ndzi kahle naswona ndzi ta xanisiwa endzilweni wa tihele. Minxungeto yo tano a yi nga ndzi dyisi byi rhelela.
Hakanyingi a ndzi nga yi exikolweni hikwalaho ka timbanga leti manana a ndzi siya na tona. Loko ndzi ri ni malembe ya 11, valawuri va ndzi tekile eka vatswari va mina laha ro sungula va ndzi yiseke endhawini ya vuhlayiselo bya vana ya hulumendhe ivi endzhakunyana va ndzi yisa endlwini ya tinani. Loko ndzi va ni malembe ya 14, ndzi balekile endlwini ya tinani. A ndzi nga swi lavi ku tlhelela ekaya, kutani ndzi tshame eswitarateni swa Kings Cross, edorobeni ra Sydney.
Leswi a ndzi tshama eswitarateni, ndzi sungule ku tirhisa swidzidziharisi, xihoko, swifaniso swo navetisa rimbewu ni ku xavisa miri. Kambe siku rin’wana ku endleke mhaka leyi ndzi chaviseke. A ndzi tshama efuletini ya n’wini wa ndhawu yo tihungasa ni vusiku. Madyambu man’wana, vavanuna vambirhi va tile va ta n’wi vona. U ndzi byele leswaku ndzi ya tshama ekamareni ro etlela eka rona, kambe leswi a va bula ha swona a ndzi swi twa. N’wini wa ndhawu yo tihungasa eka yona a a endla malunghiselelo yo ndzi xavisela vavanuna lava. A va ta ndzi ngungumerisa hi xikepe xo rhwala nhundzu kutani va ndzi yisa eJapani leswaku ndzi ya tirha ebarheni. Ndzi khomiwe hi rhumbyana, hiloko ndzi tlula eka rikupakupa kutani ndzi tsutsuma ndzi lava mpfuno.
Ndzi hlangane ni wanuna loyi a endzela eSydney hiloko ndzi n’wi hlamusela xiyimo xa mina ndzi ri ni ntshembo wa leswaku u ta ndzi nyika mali. Ematshan’weni ya sweswo, u ndzi rhambe leswaku ndzi ya na yena laha a a tshama kona leswaku ndzi ta hlamba kutani ndzi dya. Kambe lexi hlamarisaka a ndza ha fambanga. Endzhaku ka lembe, hi tekanile.
NDLELA LEYI BIBELE YI HUNDZULEKE VUTOMI BYA MINA HA YONA:
Loko ndzi sungula ku dyondza Bibele ni Timbhoni ta Yehovha, ndzi sungule ku va ni mintlhaveko leyi nga faniki. Ndzi hlundzukile loko ndzi dyondza leswaku Sathana hi yena a vangaka vubihi; enkarhini lowu nga hundza a ndzi dyondzisiwe leswaku Xikwembu hi xona lexi endlaka leswaku hi xaniseka. Kambe ndzi ve ni ntshunxeko lowukulu loko ndzi dyondza leswaku a xi xupuli vanhu endzilweni wa tihele, ku nga dyondzo leyi a yi ndzi chavisa ntsena loko ndzi yi tsundzuka.
Ndzi tsakisiwe hi ndlela leyi Timbhoni ti endlaka swiboho leswi sekeriweke emilawini ya Bibele ha yona. Ti hanya hi leswi ti pfumelaka eka swona. Ku nga khathariseki leswi a ndzi swi vula kumbe ku swi endla, Timbhoni a ti ndzi kombisa rirhandzu ti tlhela ti ndzi xixima.
Nchumu lowu a wu ndzi kayakayisa swinene a ku ri ku titwa ndzi ri xikangalafula. A ndzi nga tirhandzi naswona ndzi titwe hi ndlela yoleyo ku ringana nkarhi wo leha endzhaku ka loko ndzi khuvuriwile leswaku ndzi va Mbhoni ya Yehovha. A ndzi swi tiva leswaku ndza n’wi rhandza Yehovha, kambe a ndzi tiyiseka leswaku a nge rhandzi munhu wo fana na mina.
Ku ve ni ku cinca lokukulu endzhaku ka loko ndzi ri ni kwalomu ka malembe ya 15 ndzi khuvuriwile. Hi nkarhi wa nkulumo eHolweni ya Mfumo ya Timbhoni ta Yehovha, xivulavuri xi vulavule hi Yakobo 1:23, 24. Tindzimana teto ti fananise Rito ra Xikwembu ni xivoni lexi eka xona hi nga tivonaka hi ndlela leyi Yehovha a hi vonaka ha yona. Ndzi sungule ku tivutisa loko ndlela leyi ndzi tivonaka ha yona yi hambanile ni ndlela leyi Yehovha a ndzi vonaka ha yona. Eku sunguleni, a ndzi nga pfumelelani na wona mavonelo lawa. A ndzi nga swi langutelanga leswaku ndzi nga rhandziwa hi Yehovha.
Endzhaku ka masiku ma nga ri mangani, ndzi hlaye tsalwa leri hundzuleke vutomi bya mina. Ndzimana ya kona i Esaya 1:18, leyi eka yona Yehovha a tshahiweke a ku: “Tanani, sweswi, a hi lulamiseni timhaka exikarhi ka hina. Hambiloko swidyoho swa n’wina swo va swa ribungu, swi ta endliwa swi basa ku fana ni gamboko.” Ndzi twe onge Yehovha a a vulavula na mina, a ku: “Vicky tana, a hi lulamise timhaka exikarhi ka hina. Ndza ku tiva, ndzi tiva swidyoho swa wena ni mbilu ya wena naswona ndza ku rhandza.”
A byi phahanga vusiku byebyo. A ndza ha kanakana leswaku Yehovha a nga ndzi rhandza, kambe ndzi sungule ku ehleketa hi xitlhavelo xa Yesu xa nkutsulo. Hi xitshuketa, ndzi swi xiyile leswaku Yehovha u ndzi lehisele mbilu ku ringana nkarhi wo leha, a ndzi kombisa leswaku wa ndzi rhandza hi tindlela to tala. Kambe entiyisweni mina a ndzi n’wi byela leswi: “Rirhandzu ra wena a ri ndzi fanelanga. Xitlhavelo xa nkutsulo xa N’wana wa wena a xi ndzi lulamelanga.” A swi fana niloko ndzi tlherisela nkutsulo wolowo eka Yehovha. Kambe sweswi hi ku va ndzi anakanyisisa hi nyiko ya nkutsulo, ndzi sungule ku titwa ndzi rhandziwa hi Yehovha.
NDLELA LEYI NDZI VUYERIWEKE HA YONA:
A ndza ha kingindziwi hi ripfalo naswona ndzi tiphina hi vutomi. Sweswi vukati bya mina bya antswa ku tlula eku sunguleni naswona ndzi tsakile hikuva ndzi ta tirhisa mintokoto leyi ndzi veke na yona leswaku ndzi pfuna van’wana. Ndzi titwa ndzi ri ekusuhi swinene na Yehovha.
“Leyi A Ku Ri Nhlamulo Ya Xikhongelo Xa Mina.”—SERGEY BOTANKIN
LEMBE RO VELEKIWA: 1974
TIKO: RHAXIYA
MATIMU YAKWE: MUNHU LOYI A A RHANDZA VUYIMBELERI LEBYI NGA NI PONGO
VUTOMI BYA MINA:
Ndzi velekiwe eVotkinsk, ku nga ndhawu leyi muqambhi la dumeke Pyotr Ilich Tchaikovsky a velekiweke eka yona. Ndyangu wa ka hina a wu ri evuswetini. Tatana a a ri ni timfanelo to tala letinene, kambe a a ri xindzendzele, kutani nkarhi hinkwawo a ku ri ni xiyimo lexi nga tsakisiki ekaya.
Ndzi sungule ku titwa ndzi ri xikangalafula nileswaku a ndzi nge pfuki ndzi tlharihe ku fana ni van’wana. Ndzi sungule ku ka ndzi nga ha swi lavi ku vulavula ni van’wana naswona ndzi nga ha va tshembi vanhu van’wana. Ku ya exikolweni a swi ndzi tikela swinene. Hi xikombiso, loko ndzi fanele ndzi yisa mbuyelo wa xikolo ekaya, a ndzi heleriwa ni hi marito. Loko ndzi pasa gredi ya vunhungu, mbuyelo wa mina a wu hlayeka hi ndlela leyi: “A nga vulavuli naswona a nga swi koti ku phofula ndlela leyi a titwaka ha yona.” Marito wolawo ma ndzi hete matimba kutani ma ndzi siya ndzi titwa ndzi ri xikangalafula. Ndzi sungule ku tivutisa hi xikongomelo xa vutomi bya mina.
Loko ndzi ri emalembeni ya kondlo-a-ndzi-dyi, ndzi sungule ku nwa byala. Eku sunguleni, ku nwa a swi ndzi endla ndzi titwa ndzi phyuphyile. Kambe loko ndzi nwa ku tlula mpimo, ripfalo ra mina a ri ndzi kingindza. Vutomi bya mina a byi vonaka byi nga ri na xikongomelo. Ndzi sungule ku karhateka swinene, lerova minkarhi yin’wana ndzi tshama endlwini ku ringana masiku yo karhi. Ndzi sungule ku ehleketa hi ku tidlaya.
Loko ndzi va ni malembe ya 20, ndzi phyuphyisiwe swa xinkarhana. Ndzi tshubule vuyimbeleri lebyi nga ni pongo. Vuyimbeleri a byi ndzi endla ndzi titwa ndzi ri ni matimba naswona a ndzi lava-lavana ni vanhu lava a va byi yingisela. Ndzi tshike misisi ya mina yi kula, ndzi boxa tindleve kutani ndzi ambala ku fana ni vayimbeleri lava ndzi va rhandzaka. Hakatsongo-tsongo, ndzi sungule ku nga ha lawuleki ndzi va ni vukarhi naswona ndzi tshamela ku holova ni vandyangu wa mina.
A ndzi ehleketa leswaku ku yingisela vuyimbeleri bya pongo swi ta ndzi endla ndzi va ni ntsako, kambe a ndzi vanga na wona. Muxaka wa munhu loyi a ndzi ri yena a wu sungula ku cinca! Kambe loko ndzi twa swilo swin’wana swo biha malunghana ni vayimbeleri lava dumeke lava a ndzi va tsakela, ndzi titwe ndzi xengiwile.
Ndzi tlhele ndzi ehleketa hi ku tidlaya naswona sweswi a ndzi tiyimiserile. Nchumu wun’we ntsena lowu endleke leswaku ndzi nga tidlayi hileswi a ndzi ehleketa ndlela leyi manana a nga ta khumbeka ha yona. A a ndzi rhandza swinene naswona a ndzi endlele swilo swo tala. Xiyimo a xi tika swinene. A ndzi nga swi lavi ku ya emahlweni ndzi hanya, kambe a ndzi nga ta swi kota ku tidlaya.
Leswaku ndzi tiphyuphyisa, ndzi sungule ku hlaya tibuku to hlawuleka ta Xirhaxiya. Xitori xin’wana a xi vulavula hi nghwazi leyi a yi tirha ekerekeni. Hi xitshuketa, ndzi titwe ndzi swi navela swinene ku endlela Xikwembu swo karhi swin’we ni vanhu van’wana. Ndzi chululele Xikwembu leswi nga embilwini ya mina hi xikhongelo, ku nga nchumu lowu a ndzi nga si tshama ndzi wu endla. Ndzi kombele Xikwembu leswaku xi ndzi komba ndlela leyi ndzi nga hanyaka vutomi lebyi nga ni xikongomelo ha yona. Eka xikhongelo xexo, ndzi titwe ndzi kume mpfuno lowu hlamarisaka. Kambe leswi ndzi hlamariseke ngopfu, hi leswi humeleleke endzhaku ka sweswo. Endzhaku ka tiawara timbirhi, Mbhoni ya Yehovha yi gongondze enyangweni wa mina kutani yi kombela ku ndzi fambisela dyondzo ya Bibele. A ndzi tshemba leswaku leyi a ku ri nhlamulo ya xikhongelo xa mina. Rero ku ve siku ro sungula leri ndzi veke ni ntsako evuton’wini bya mina.
NDLELA LEYI BIBELE YI HUNDZULEKE VUTOMI BYA MINA HA YONA:
Hambileswi a swi tika swinene, ndzi cukumete swilo hinkwaswo leswi a swi fambisana ni vuyimbeleri bya pongo. Kambe, vuyimbeleri byi tshame emianakanyweni ya mina ku ringana nkarhi wo leha. Loko ndzi tikuma ndzi ri karhi ndzi famba endhawini leyi eka yona ku tlangaka vuyimbeleri byebyo, a ndzi namba ndzi ehleketa hi mahanyelo ya mina ya khale. A ndzi nga swi lavi ku hlanganisa swilo leswi nga tsakisiki swa khale ni nchumu wun’wana ni wun’wana lowunene lowu se a wu dzime timitsu emianakanyweni ni le mbilwini ya mina. Kutani a ndzi papalata tindhawu to tano. Nakambe loko ndzi anakanya hi mahanyelo ya mina ya khale, a ndzi khongela nkarhi na nkarhi. Ku endla sweswo swi ndzi pfunile leswaku ndzi kuma “ku rhula ka Xikwembu loku tlulaka miehleketo hinkwayo.”—Vafilipiya 4:7.
Loko ndzi ri karhi ndzi dyondza Bibele, ndzi dyondze leswaku Vakreste va ni vutihlamuleri byo byela van’wana hi ripfumelo ra vona. (Matewu 28:19, 20) A ndzi tibyela leswaku a ndzi nge pfuki ndzi swi endlile sweswo. Hi nkarhi lowu fanaka, swilo leswintshwa leswi a ndzi swi dyondza swi ndzi tisele ntsako lowukulu ni ku rhula ka mianakanyo. A ndzi swi tiva leswaku vanhu van’wana na vona va fanele va dyondza ntiyiso lowu. Ku nga khathariseki ku chava loku a ndzi ri na kona, ndzi sungule ku byela van’wana leswi a ndzi swi dyondza. Entiyisweni, ku ni lexi ndzi hlamariseke ngopfu, ku byela van’wana hi Bibele swi endle leswaku ndzi titshemba. Swi tlhele swi tiyisa vukhongeri lebyi, lebyintshwa lebyi a byi ri embilwini ya mina.
NDLELA LEYI NDZI VUYERIWEKE HA YONA:
Sweswi ndzi ni ntsako evukatini bya mina naswona ndzi tiphina hi ku pfuna vanhu ku dyondza Bibele, ku katsa ni ndzisana ya mina ya xisati ni mana wa mina. Ku tirhela Xikwembu ni ku pfuna van’wana leswaku va dyondza ha xona swi endle leswaku vutomi bya mina byi va ni xikongomelo xa xiviri.


text:
LESWI HI SWI DYONDZAKA EBIBELENI | ESAYA 47-51
Ku Yingisa Yehovha Swi Endla Leswaku Hi Kuma Mikateko
Hi rirhandzu, Yehovha u hi komba ‘ndlela leyi hi faneleke hi famba hi yona’ leswaku hi ta tiphina hi vutomi. Swa hi vuyerisa ku n’wi yingisa
“Ku rhula . . . ku ta fana ni nambu”
Yehovha u tshembisa leswaku ku ta va ni ku rhula loku fanaka ni loku ku nga kona enambyeni
“Ku lulama ka wena a ku ta fana ni magandlati ya lwandle”
Swiendlo swa hina swa vululami swi ta va swi tele ku fana ni magandlati ya lwandle


text:
MAHANYELO YA VAKRESTE
Seketela Milawu Ya Yehovha Ya Mahanyelo
Yehovha Xikwembu hi yena a vekeleke vanhu milawu ya mahanyelo. Hi xikombiso, u vula leswaku vukati i xiboho xa hilaha ku nga heriki eka wanuna ni wansati. (Mt 19:4-6, 9) U venga mixaka hinkwayo ya ku tikhoma loko biha ka timhaka ta masangu. (1Ko 6:9, 10) U tlhele a hi nyika milawu malunghana ni ndlela leyi hi faneleke hi ambala ni ku tisasekisa ha yona, leyi endlaka leswaku vanhu vakwe va va lava hambaneke.—Dt 22:5; 1Tm 2:9, 10.
Eka misava ya namuntlha, vanhu vo tala a va yi rhandzi milawu ya Yehovha. (Rhm 1:18-32) Va pfumelela leswi vanhu va swi vulaka leswaku swi kucetela maambalelo, ku tisasekisa ni mahanyelo ya vona. Vo tala va tibuma hi swidyoho swa vona leswikulu kutani va xopaxopa lava hanyaka hi milawu leyi hambaneke ni ya vona.—1Pe 4:3, 4.
Tanihi Timbhoni ta Yehovha, hi fanele hi seketela milawu yakwe ya mahanyelo. (Rhm 12:9) Njhani? Hi vutlhari hi fanele hi tivisa vanhu leswi a swi amukelaka. Kambe hi fanele hi hanya hi milawu leyi tlakuke evuton’wini bya hina. Hi xikombiso, loko hi hlawula swiambalo ni ku tisasekisa hi nga tivutisa: ‘Xana leswi ndzi swi hlawulaka swi kombisa leswaku ndzi kongomisiwa hi milawu ya Yehovha kumbe ya misava? Xana ndlela leyi ndzi ambalaka ni ku tisasekisa ha yona ya swi kombisa leswaku ndzi Mukreste loyi a chavaka Xikwembu?’ Kumbe loko hi hlawula nongonoko kumbe filimi leyi hi faneleke hi yi hlalela, hi nga ha tivutisa: ‘Xana Yehovha wa wu tsakela nongonoko lowu? Xana i milawu yihi ya mahanyelo leyi nongonoko lowu wu nga na yona? Xana ndlela leyi ndzi hlawulaka vuhungasi yi nga tsanisa mahanyelo ya mina? (Ps 101:3) Xana yi nga khunguvanyisa swirho swa ndyangu kumbe van’wana?’—1Ko 10:31-33.
Ha yini swi ri swa nkoka leswaku hi seketela milawu ya Yehovha ya mahanyelo? Ku nga ri khale Kreste Yesu u ta herisa matiko ni vuhomboloki hinkwabyo. (Ezk 9:4-7) Ku ta sala ntsena lava endlaka ku rhandza ka Xikwembu. (1Yh 2:15-17) Kutani, a hi seketeleni milawu ya Yehovha ya mahanyelo, leswaku lava vonaka ndlela leyinene leyi hi tikhomaka ha yona va ta dzunisa Xikwembu.—1Pe 2:11, 12.
HLALELA VHIDIYO LEYI NGE, VANA MUNGHANA WA YEHOVHA—WANUNA UN’WE, WANSATI UN’WE, KUTANI U HLAMULA SWIVUTISO LESWI LANDZELAKA:
Ha yini ku ri vutlhari ku hanya hi milawu ya Yehovha?
Ha yini vatswari va fanele va sungula ku dyondzisa vana vona va ha ri vatsongo milawu ya Yehovha ya mahanyelo?
Vantshwa ni vanhu lavakulu va nga va pfuna njhani vanhu leswaku va vuyeriwa hi vunene bya Xikwembu?


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Pisalema 22:1-31
Eka mufambisi wa Mhunti ya Vurhonga. Miloti ya Davhida.22 Xikwembu xanga, Xi kwembu xanga, u ndzi tshikele yini?+Hikwalaho ka yini u ri ekule ni ku ndzi ponisa,+Emaritweni ya ku rila ka mina?+2 Oho Xikwembu xanga, ndzi tshamela ku vitana ninhlikanhi, a wu hlamuli;+Ni nivusiku, a ndzi miyeli.+3 Kambe wa kwetsima,+U tshama eku dzunekeni ka Israyele.+4 Vatata wa hina a va tshembe wena;+A va ku tshemba, naswona a wu tshamela ku va ponisa.+5 A va huwelela eka wena,+ kutani va hlayiseka;+A va tshemba wena, naswona a va khomiwanga hi tingana.+6 Kambe mina ndzi xivungwana,+ a ndzi munhu,Ndzi ndzhukano eka vanhu+ naswona ndza va nyenyetsa.7 Loko ku ri hinkwavo lava va ndzi vonaka, va ndzi hlekula;+Va hambeta va ndzi ahlamisela milomu ya vona, va hambeta va ndzi hlakahlela nhloko+ ya vona:8 “U tinyiketile eka Yehovha.+ A a n’wi ponise!+A a n’wi kutsule, tanihi leswi a n’wi tsakelaka!”+9 Hikuva hi wena Loyi a a ndzi humesa ekhwirini,+La ndzi endlaka ndzi va ni ntshembo loko ndzi ri emaveleni ya manana.+10 Ndzi lahleriwe ehenhla ka wena loko ndzi huma embelekweni;+U ve Xikwembu+ xanga loko ndzi huma ekhwirini ra manana.11 U nga vi ekule na mina, hikuva maxangu ma le kusuhi,+Hikuva a nga kona mupfuni+ un’wana.12 Swinkunzana swo tala swi ndzi rhendzerile;+Lava matimba va le Baxani va ndzi rhendzerile.+13 Va ndzi pfulele nomu+ wa vona,Ku fana ni nghala leyi handzulelaka naswona yi vombaka.+14 Ndzi chuluriwe+ ku fana ni mati,Naswona marhambu ya mina hinkwawo ma hambanisiwile.+Mbilu ya mina yi fana ni mhula;+Yi n’okile evuentweni bya swirho swa mina swa le ndzeni.+15 Matimba ya mina ma ome ku fana ni xibya xa vumba,+Ririmi ra mina ri endliwa leswaku ri namarhela maxinini+ ya mina;Naswona u ndzi veka entshurini wa rifu.+16 Hikuva timbyana ti ndzi rhendzerile;+Ntshungu wa vaendli va leswo biha wu ndzi rhendzerile.+Va le milengeni ya mina ni le mavokweni ya mina ku fana ni nghala.+17 Ndzi nga hlaya marhambu+ ya mina hinkwawo.Va ndzi languta, va ndzi honolela.+18 Va avelana+ tinguvu ta mina,Naswona va hoxa vuhlolotwana+ hikwalaho ka swiambalo swa mina.19 Oho Yehovha, u nga vi ekule.+Wena u ntamu+ wa mina, ndzi pfune hi ku anghwetla.+20 Kutsula moyaxiviri+ wa mina ebangeni,Wona ntsena, wu kutsule erhuveni ra mbyana;+21 Ndzi ponise enon’wini wa nghala,+U fanele u ndzi hlamula u tlhela u ndzi ponisa etimhondzweni ta tinkunzi leti levaka.+22 Ndzi ta vula vito+ ra wena eka vamakwerhu;+Ndzi ta ku dzunisa exikarhi ka nhlengeletano.+23 N’wina lava chavaka Yehovha, n’wi dzuniseni!+N’wina hinkwenu mi nga mbewu ya Yakobe, n’wi vangamiseni!+N’wi chaveni, n’wina hinkwenu mi nga mbewu ya Israyele.+24 Hikuva a nga n’wi langutelanga ehansi+Hambi ku ri ku nyenya ku xaniseka ka la xanisekaka;+Naswona a nga n’wi tumbetelanga xikandza xakwe,+U n’wi twile+ loko a kombela ku pfuniwa.25 Ku dzunisa ka mina loku humaka eka wena ku ta va enhlengeletanweni leyikulu;+Switshembiso leswi hlambanyiweke swa mina ndzi ta swi hetisisa emahlweni ka lava va n’wi chavaka.+26 Lavo rhula va ta dya va xurha;+Lava n’wi lavaka va ta dzunisa Yehovha.+Onge timbilu ta n’wina ti nga hanya hi masiku.+27 Makumu hinkwawo ya misava ma ta tsundzuka kutani ma tlhelela eka Yehovha.+Naswona mindyangu hinkwayo ya matiko yi ta nkhinsama emahlweni ka wena.+28 Hikuva vuhosi i bya Yehovha,+Naswona u fuma matiko.+29 Hinkwavo lava nyuheleke va misava va ta dya naswona va ta korhama;+Hinkwavo lava yaka entshurini va ta nkhinsama+ emahlweni ka yena,Naswona a nga kona la nga londzovotaka moyaxiviri wakwe wu hanya.+30 Mbewu yi ta n’wi tirhela;+Ku ta vulavuriwa hi Yehovha eka xitukulwana.+31 Va ta ta, va ta vulavula hi ku lulama+ kakweEka vanhu lava nga ta velekiwa, leswaku u endle leswi.+


text:
SIERRA LEONE NA GUINEA
Yehovha U Ndzi Pfunile
Jay Campbell
U VELEKIWE HI 1966
U KHUVURIWE HI 1986
MATIMU YAKWE HI KU KOMISA U ni vuvabyi byo khwanyana swirho kambe u ve phayona ra nkarhi hinkwawo.
NDZI kule ndzi lamarile ku sukela emasengeni ku ya fika emilengeni naswona a ndzi tshama enkomponi le Freetown swin’we ni mana wa mina ni mindyangu yin’wana yo hlayanyana leyi sweleke. Leswi a ndzi ri ni tingana ni ku chava leswaku vanhu va ta ndzi teka njhani, ndzi humele ehandle ka nkomponi ro sungula endzhaku ka malembe ya 18.
Loko ndzi ri ni malembe ya 18, Pauline Landis, loyi a nga Mbhoni leyi nga murhumiwa, u te enkomponi kutani a kombela ku dyondza na mina Bibele. Loko ndzi n’wi byela leswaku a ndzi koti ku hlaya ni ku tsala, Pauline u vule leswaku a ta ndzi dyondzisa. Kutani ndzi pfumerile.
Leswi ndzi swi dyondzeke eBibeleni swi ndzi tsakisile. Siku rin’wana ndzi vutise Pauline loko swi ta koteka ku ya eminhlanganweni ya vandlha leyi a yi khomeriwa ekaya ra vamakwerhu laha ku ya kona a swi ta lava leswaku ndzi hundza xitarata xin’we ndzi ri karhi ndzi famba hi milenge. Ndzi te: “Ndzi ta famba hi tinhonga ta mina.”
Loko Pauline a ta a ta ndzi teka, mana wa mina ni vaakelani va ndzi langutile va ri karhi va hlamala. Ndzi teke tinhonga ta mina ndzi sungula ku famba. Loko ndzi ri karhi ndzi tsemakanya exivaveni, vaakelani va huwelele Pauline va ku: “Wa n’wi sindzisa. U tshame a ringeta ku famba kambe a tsandzeka.”
Pauline u ndzi vutise hi moya wo rhula a ku: “Jay, xana wa swi lava ku famba?”
Ndzi hlamule ndzi ku: “Ndza swi lava! Lexi i xiboho lexi ndzi tiendleleke xona.”
Vaakelani va ndzi langute va miyerile loko ndzi kongoma egedeni. Loko ndzi huma enkomponi, va ndzi yimisele mavoko va tsakile.
Hakunene ndzi tiphinile eminhlanganweni yoleyo! A ndzi tiyimiserile ku tlhela ndzi ya eHolweni ya Mfumo. Sweswo a swi katsa ku famba ndzi ya fika emakumu ka xitarata, ndzi khandziya thekisi kutani loko ndzi chika vamakwerhu va ndzi tlakula va gonya na mina xiganga. Minkarhi yo tala a ndzi fika ndzi tsakamile ndzi tlhela ndzi va ni ridaka kutani a ndzi boheka ku cinca swiambalo swa mina eholweni. Endzhakunyana, makwerhu wa xisati wa le Switzerland u ndzi rhumele xitulu xa lava lamaleke, lexi endleke leswaku ndzi famba kahle.
Loko ndzi ta va ndzi hlaye mintokoto ya Timbhoni tin’wana leti lamaleke swi ndzi khutaze leswaku ndzi tirhela Yehovha hilaha ku engetelekeke. Hi 1988, ndzi ve phayona ra nkarhi hinkwawo. Ndzi khongele eka Yehovha leswaku a ndzi pfuna ndzi fikelela pakani ya mina ya ku va ndzi pfuna munhu un’wana endyangwini wa ka hina kumbe ensin’wini ya mina leswaku a va nandza wa Yehovha. Swikhongelo swa mina swi hlamuriwile hikuva ndzi kote ku pfuna vana va sesi wa mina vambirhi ni wansati un’wana loyi ndzi hlanganeke na yena loko ndzi ri eku chumayeleni exitarateni leswaku va dyondza ntiyiso.
Mavoko ya mina a ma ha koti ku endla nchumu, ndzi titshega hi vanhu van’wana leswaku va ndzi chovha ndzi ya hala ni hala. Nakambe ndzi ni xitlhavi lexi nga heriki. Kambe ndzi kume leswaku nchumu lowu horisaka xitlhavi xa mina i ku dyondzisa van’wana hi Yehovha. Ntsako lowu ndzi wu kumaka wu hunguta xitlhavi xa mina naswona wa ndzi chavelela hikuva Yehovha u ndzi pfunile, sweswi ndzi hanya vutomi lebyi nga ni xikongomelo.


text:
Mushumo wa Ṱhanzi dza Yehova u Tikedzwa Hani nga zwa Dzitshelede?
Mushumo washu wa u huwelela u tikedzwa tshoṱhe nga miṋeelo ya u ḓifunela i bvaho kha Ṱhanzi dza Yehova. Hu itwi kose-kose miṱanganoni yashu nahone a zwi ṱoḓei uri miraḓo yashu i bvise tshafumi. (Mateo 10:7, 8) Nṱhani hazwo, hu na mabogisi a miṋeelo miṱanganoni yashu u itela uri arali muthu a tshi ṱoḓa u ṋeela, a ite nga u ralo. A ri ḓivhadzi madzina a vhathu vhane vha ṋeela.
Tshiṅwe tshine tsha u ita uri ri kone u badela tshinyalelo dzashu ndi uri a ri na vhafunzi vhane vha holelwa. Zwiṅwe hafhu, Ṱhanzi a dzi badelwi musi dzi tshi ya nnḓu nga nnḓu nahone fhethu hune ra hu shumisela vhurabeli hashu hu a ṱhonifhea.
Miṋeelo naho i ifhio ine ya rumelwa ofisini dza Ṱhanzi dza Yehova i shumiselwa u thusa vhathu vho welwaho nga khombo dza mupo, u tikedza vharumiwa na vhaḓinḓa vha dalelaho, u thusa u fhaṱa nnḓu dzashu dza vhurabeli mashangoni a bvelaho phanḓa na u gandisa na u rumela Dzibivhili na dziṅwe khandiso dza Vhukriste.
Muthu muṅwe na muṅwe u ita phetho arali a tshi ṱoḓa u ṋeela u itela u badelela tshinyalelo dza tshivhidzo, mushumo washu wa shango ḽoṱhe kana vhuvhili hazwo. Tshivhidzo tshiṅwe na tshiṅwe tshi ḓivhadza miraḓo yatsho mivhigo ya zwa dzitshelede tshifhinga tshoṱhe.


text:
Mabunda
Ku vuriwa leswaku xivongo xa ka Mabunda xi ni ti nyimba to hlaya; tin'wana ta tona I nyimba ya ka Nyavani kumbe Nyabane na nyimba ya ka Hlayuki kumbe Hlaluki. Nyimba yaka Hlaluki hi yona hinga ta hlaya hi yona vuenti laha hansi:
Muti waka hlayuki- Mabunda i muti lowu vulavulaka Xitsonga, naswona iva ndyangu waka patson,manhegwane,mzilikazi, MGodzo, Xilawuli, kwaxulu, hlayuku.
Matimu ya Muti waka hlayuku mabunda[Lulamisa | edit source]
kutshembewi leswaku vaka Mabunda-hlayuku ava ake e St Lucia Bay kusuhi swinene na tiko ra Ka Zulu, leri tivekaka namunthla hi vito ra KwaZulu Natal kumbe Zululand. Ava tiveka ngopfu hi xivongo xaka Mazibuko, kwalomu ka malembe ya 1200 kuya ka 1300, naswona ava akelane na vaka Maswanganyi. Va sukile kwalomu ka 1700 kumbe 1730 vakongoma e Delagoa Bay(maputsuland) e tikweni ra Muzambhiki thlelo ra nambu wa Savi wale henhla, laha vanga ncica xivongo xaka Mazibuko xiva xaka Mabunda (Vahlavi), ava chava leswaku loko MaZulu vo va kuma ava ta va dlaya, kutani va ncica Xivongo. MaZulu I rixaka ro loko vanhu vava balekela va swi kota ku va sala endzaku kutani vava dlaya. Vanhu hinkwavo loko va baleka va suka etikweni ra MaZulu ava fanele va ncica xivongo leswaku vata pona ku dlayiwa hi MaZulu. Vatsonga vo tala va ncice swivongo swa vona eAfrika Dzonga hikokwalaho ku chava ku dlayiwa hi Mazulu.
Eku sunguleni ka malembe ya vo 1800, ku fikile tinyimpi etikweni ra Mozambiki, tinyimpi leti ati tiveka hi tinyimpi ta Soshangane, laha vaka Mabunda va nga hluriwa hi Soshangane kutani va balekela etikweni ra VhaVenda laha va nga fika va aka kona hi malembe ya 1820 to fika 1830. Hi kuya ka minkarhi, va ka Mabunda va vile na vuxaka bya kahle swinene na hosi ya VhaVenda leyi ayi tiveka hi vito ra Davhani tshimbufhe.
Hosi yaka Mabunda leyi nga endla vunghana bya kahle na Hosi Davhani wa VaVhenda i loyi a tivekaka namunthla hi vito ra Hosi Bungeni, loyi ari mu akelani wa Hosi Davhani. Vanwani vaka Mabunda hangalake na matiko yo hambana hambana, vanwani vayile vaya aka a xivhalwini ka hosi Mutshumukulu Mabunda laha namuthla kutiviwaka kuri hile Mbebule-jokweni bolobedi. Van'wana va sukile a Xivalwini hi lembe ra 1946 vaya aka e Muswanama river kufikela hi 1968. Hi lembe rero, Van'wana va rhurhele ka Mnghoghoma ka Mark Mdzadzameri, vanwana ka mageba. Hi lembe ra 1971 van'wana va sukile vaya tshama ka Mbhendle ka Shilowa.
Lawa hi wona matimu ya swi phemu swa muti wa ka hlayuku-Mabunda. Miti yaka mgondzo wa hlayuki leyinga kona; hile ka manhegwane mabunda eka mbhendle, bekwa mabunda ka mghoghoma, phosa mabunda ka mageba, masocha mabunda ka mageba, famanda mabunda ka mageba, benson mabunda ka mageba, galela mabunda ka nkomo, muganu mabunda a babheni, mafiri mabunda ka mushiyani, Jim mabunda ka mageba
MABUNDA KA...
MHANEGWANI KA...
MZILIKAZI KA...
MGODZO KA...
XILAWULI KA...
KWAXULU KA...
HLAYUKI KA...
SONO RA MAVUNDZA
Lexi hi xona xi thopo lexi tivekaka xa muti lowu. Kuni ku hambana-nyana eka swi mutana swa ka Mabunda loko swiri karhi swi thopa xivongo lexi.
Rhavi e ka swiyenge swa rixaka ra Vatsonga[Lulamisa | edit source]
Hi ku ya hi Henri Junod va ka Mabunda, va hlayiwa eka rhavi ra Va djonga va Vahlavi e ka rixaka ra Vatsonga.[1]
Minkombo[Lulamisa | edit source]
- ↑ Henry Junod - Life of a South African Tribe - Vol 1, Pages 16 - 19


text:
Moya Lowo Kwetsima I Yini?
Nhlamulo ya Bibele
Moya lowo kwetsima i matimba ya Xikwembu lama tirhaka. (Mikiya 3:8; Luka 1:35) Xikwembu xi tirhisa matimba ya xona endhawini yin’wana ni yin’wana leswaku xi hetisisa ku rhandza ka xona.
EBibeleni, rito “moya” ri hundzuluxeriwe ku suka eka rito ra Xiheveru leri nge ruʹach ni rito ra Xigriki leri nge pneuʹma. Hakanyingi marito wolawo ma kombetela eka matimba ya Xikwembu lama tirhaka kumbe moya lowo kwetsima. (Genesa 1:2) Hambiswiritano, Bibele yi tlhela yi tirhisa marito wolawo hi tindlela tin’wana:
Hefemula.
—Habakuku 2:19; Nhlavutelo 13:15.
Mheho.
—Genesa 8:1; Yohane 3:8.
Matimba eka swivumbiwa leswi hanyaka.
—Yobo 34:14, 15.
Langutelo ra munhu.
—Tinhlayo 14:24.
Vanhu va moya ku katsa ni Xikwembu swin’we ni tintsumi.
—1 Tihosi 22:21; Yohane 4:24.
Tinhlamuselo leti hinkwato ti kombisa leswaku ku ni nchumu wo karhi lowu nga vonakiki eka vanhu lowu endlaka swilo leswi vonakaka. Hilaha ku fanaka, moya wa Xikwembu “ku fana ni mheho, a wu vonaki naswona wu ni matimba.”—An Expository Dictionary of New Testament Words, hi W. E. Vine.
Bibele yi tlhela yi kombetela eka moya lowo kwetsima wa Xikwembu tanihi “mavoko” kumbe “tintiho” ta xona. (Pisalema 8:3; 19:1; Luka 11:20; ringanisa na Matewu 12:28.) Tanihi leswi munhu loyi a nga ni vutshila a tirhisaka mavoko ni tintiho takwe leswaku a endla ntirho wakwe, Xikwembu xi tirhise moya wa xona lowo kwetsima leswaku xi endla swilo swo tanihi leswi landzelaka:
Vuako hinkwabyo.
—Pisalema 33:6; Esaya 66:1, 2.
Bibele.
—2 Petro 1: 20, 21.
Masingita lama endliweke hi malandza ya xona ya le nkarhini wa khale ni ntirho wa wona wo chumayela.
—Luka 4:18; Mintirho 1:8; 1 Vakorinto 12:4-11.
Timfanelo letinene leti kombisiweke hi vanhu lava xi yingisaka.
—Vagalatiya 5:22, 23.
Moya lowo kwetsima a hi munhu
Loko Bibele yi kombetela eka moya wa Xikwembu tanihi “mavoko,” “tintiho” kumbe “ku hefemula” ka xona, a yi kombisi leswaku moya lowo kwetsima i munhu. (Eksoda 15:8, 10) Mavoko ya munhu loyi a nga ni vutshila a ma nge tirhi handle ka mianakanyo ni miri wakwe; hilaha ku fanaka, moya lowo kwetsima wa Xikwembu wu tirha ntsena loko xi wu kongomisa. (Luka 11:13) Nakambe Bibele yi fanisa moya wa Xikwembu ni mati swin’we ni swilo swo tanihi ripfumelo ni vutivi. Swifananiso leswi hinkwaswo swi kombisa leswaku moya lowo kwetsima a hi munhu.
Bibele yi boxa vito ra Xikwembu ku nga Yehovha ni ra N’wana wa yena, Yesu Kreste kambe ku hava laha yi vulavulaka hi vito ra moya lowo kwetsima. (Esaya 42:8; Luka 1:31) Loko Stefano Mukreste wa lembe-xidzana ro sungula loyi a dlayiweke hikwalaho ka ripfumelo a kombiwe xivono hi singita etilweni, u vone vanhu vambirhi ntsena ku nga ri vanharhu. Bibele yi ri: “Leswi yena a a tele moya lowo kwetsima, a languta etilweni kutani a vona ku vangama ka Xikwembu na Yesu a yime evokweni ra xinene ra Xikwembu.” (Mintirho 7:55) Moya lowo kwetsima hi wona wu endleke leswaku Stefano a vona xivono lexi.
Mavunwa malunghana ni moya lowo kwetsima
Mavunwa: “Moya lowo Kwetsima” i munhu naswona i xiphemu xa Vunharhu-un’we hilaha swi hlamuseriweke hakona eka 1 Yohane 5:7, 8 eBibeleni ya King James.
Ntiyiso: Eka Bibele ya King James, 1 Yohane 5:7, 8 yi ni marito lama nge, ‘etilweni ku ni Tatana, Rito ni Moya lowo Kwetsima naswona swilo leswinharhu i nchumu wun’we. Kutani ku ni swilo swinharhu leswi nyikelaka vumbhoni emisaveni.’ Hambiswiritano, valavisisi va kume leswaku marito wolawo a ma tsariwanga hi muapostola Yohane hikokwalaho a ma nga fanelanga ma nghenisiwile eBibeleni. Profesa Bruce M. Metzger u tsale a ku: “Marito lawa i mavunwa naswona a ma nga fanelanga ma tsariwile eka Testamente Leyintshwa.”
Mavunwa: Bibele yi munuhata moya lowo kwetsima naswona leswi swi kombisa leswaku i munhu.
Ntiyiso: Minkarhi yin’wana Matsalwa ma munuhata moya lowo kwetsima kambe leswi a swi vuli swona leswaku moya lowo kwetsima i munhu. Bibele yi tlhela yi munuhata vutlhari, rifu ni xidyoho. (Swivuriso 1:20; Varhoma 5:17, 21) Hi xikombiso, ku vuriwa leswaku vutlhari byi ni “mintirho” ni “vana” naswona xidyoho xi hlamuseriwa tanihi mukanganyisi, mudlayi ni ku va ni makwanga.
Hilaha ku fanaka, loko muapostola Yohane a tshaha Yesu, u munuhate moya lowo kwetsima tanihi “mupfuni” loyi a a ta nyikela vumbhoni, kongomisa, vulavula, yingisela, vangamisa ni ku amukela. U tirhise masivi lama kombetelaka eka wanuna loko a vulavula hi “mupfuni” yoloye. (Yohane 16:7-15) Hambiswiritano u endle tano, hikuva rito ra Xigriki leri yimelaka “mupfuni” (pa·raʹkle·tos) i risivi leri kombetelaka eka wanuna naswona ri tirhisaka risivi ra xinuna hi ku ya hi milawu ya ririmi ra Xigriki. Loko Yohane a kombetela eka moya lowo kwetsima, u tirhise risivi leri nge pneuʹma leri nga kombeteliki eka munhu.—Yohane 14:16, 17.
Mavunwa: Ku khuvuriwa hi vito ra moya lowo kwetsima swi vula leswaku moya lowo kwetsima i munhu.
Ntiyiso: Minkarhi yin’wana Bibele yi tirhisa “vito” ku yimela matimba kumbe vulawuri. (Deteronoma 18:5, 19-22; Estere 8:10) Leswi swi fana ni ndlela leyi ri tirhisiweke ha yona eka xiga xa Xinghezi lexi nge ‘hi vito ra nawu,’ leswi nga vuliki swona leswaku nawu i munhu. Munhu loyi a khuvuriwaka “hi vito ra ” moya lowo kwetsima u xiya matimba ni ntirho wa moya lowo kwetsima eku hetisiseni ka ku rhandza ka Xikwembu.
Mavunwa: Vaapostola va Yesu ni vadyondzisiwa van’wana vo sungula a va kholwa leswaku moya lowo kwetsima i munhu.
Ntiyiso: Bibele a yi vuli swona sweswo, hambi ku ri matimu. Encyclopædia Britannica yi ri: “Nhlamuselo ya leswaku Moya lowo Kwetsima i Xikwembu . . . yi huma eka Huvo ya Constantinople hi ad 381.” Leswi swi endleke eka malembe yo tlula 250 endzhaku ka loko muapostola wo hetelela a file.


text:
Hambeta U Kombisa Leswaku U Munhu Wa Moya!
“Hambetani mi famba hi moya.”—GAL. 5:16.
1, 2. Makwerhu un’wana wa xinuna u kume leswaku a kayivela yini naswona u endle yini hi swona?
ROBERT u khuvuriwe a ha ri muntshwa kambe a nga wu rhandzi ntiyiso. U ri: “A ndzi nga si tshama ndzi endla nchumu wo biha naswona a ndzi ya emahlweni ndzi endla leswi languteriweke eka mina. A ndzi languteka ndzi tiyile hi tlhelo ra moya, a ndzi tshama ndzi ri kona eminhlanganweni naswona mikarhi yin’wana a ndzi teka vuphayona byo pfuneta. Kambe a ku kayivela swin’wana.”
2 Robert a nga voni xo biha hi yena kukondza a nghenela vukati. Yena ni nsati wakwe va sungule ku tlanga hi ku vutisana swivutiso swa le Bibeleni. Nsati wakwe, a a tiyile hi tlhelo ra moya naswona a hlamula swivutiso hinkwaswo leswi Robert a n’wi vutisa swona kambe yena a tshamela ku khomiwa hi tingana hileswi a a tsandzeka ku hlamula swivutiso swa le Bibeleni leswi nsati wakwe a n’wi vutisa swona. U ri: “A ndzi tikomba onge a ndzi tivi nchumu. Kutani ndzi tibyele leswi, ‘Ndzi fanele ndzi endla swo karhi leswaku ndzi kota ku va nhloko ya ndyangu leyinene.’” Robert u endle tano. U ri: “Ndzi dyondze Bibele nkarhi na nkarhi kutani ndzi sungule ku yi twisisa hakatsongotsongo. Loko se ndzi yi twisisa kahle, ndzi ve ni vuxaka lebyi tiyeke na Yehovha.”
3. (a) Hi nga dyondza yini eka ntokoto wa Robert? (b) Hi ta kambisisa tinhla tihi sweswi?
3 Hi nga dyondza dyondzo ya nkoka swinene eka ntokoto wa Robert. Hi nga va hi tiva Bibele ni ku ya eminhlanganweni nkarhi ni nkarhi kambe swilo leswi ntsena a swi hi endli hi va vanhu va moya. Kumbe hi nga va se hi endle nhluvuko kambe loko ho tikambisisa kahle hi ta swi xiya leswaku hi fanele hi ya emahlweni hi antswisa vumoya bya hina. (Filp. 3:16) Leswaku hi ya emahlweni hi endla nhluvuko hi ta kambisisa swivutiso swinharhu exihlokweni lexi: (1) I yini lexi nga hi pfunaka leswaku hi tikambisisa loko hakunene hi tiyile hi tlhelo ra moya? (2) Hi nga swi kotisa ku yini ku va ni vuxaka lebyinene ni Xikwembu kutani hi ya emahlweni hi va vanhu va moya? (3) Ku tiya hi tlhelo ra moya swi nga hi pfuna njhani evuton’wini bya siku ni siku?
KU TIKAMBISISA
4. Xitsundzuxo lexi nga eka Vaefesa 4:23, 24 xi tirha eka vamani?
4 Loko hi sungula ku va malandza ya Xikwembu hi cince vutomi bya hina. Ku cinca koloko ku cince swilo swo tala evuton’wini bya hina. Naswona a swi helelanga kwalaho. Loko hi khuvuriwa hi byeriwa ku ya emahlweni ‘hi endliwa lavantshwa ematimbeni lama susumetaka mianakanyo ya hina.’ (Efe. 4:23, 24) Tanihi leswi hi nga hetisekangiki hi fanele hi ya emahlweni hi cinca. Hambi ku ri malandza ya khale ya Yehovha a ma fanele ma hlayisa vuxaka bya wona na Yehovha leswaku byi tshama byi tiyile.—Filp. 3:12, 13.
5. I swivutiso swihi leswi nga hi pfunaka leswaku hi tikambela?
5 Leswaku hi antswisa ni ku hlayisa vuxaka bya hina na Yehovha byi va lebyi tiyeke hi fanele hi tikambela hi ku tshembeka. Ku nga khathariseki leswaku ha ha ri vantshwa kumbe hi vanhu lavakulu hi nga tivutisa swivutiso leswi: ‘Xana ku na ku cinca eka mina loku kombisaka leswaku ndzi ya emahlweni ndzi va munhu wa moya? Xana ndzi tekelela Kreste? Xana ndlela leyi ndzi tikhomaka ha yona eminhlanganweni yi kombisa leswaku ndzi kurile hi tlhelo ra moya? Xana leswi ndzi vulavulaka ha swona swi kombisa yini hi mina? Xana ndlela leyi ndzi dyondzaka ha yona, maambalelo ya mina kumbe ndlela leyi ndzi yi tekaka ha yona ndzayo swi kombisa yini hi mina? Ndzi endla yini loko ndzi langutane ni miringo? Xana ndzi wupfile hi tlhelo ra moya hilaha swi lavekaka hakona eka Vakreste?’ (Efe. 4:13) Ku anakanyisisa hi tinhlamulo ta hina eka swivutiso leswi, swi ta hi pfuna leswaku hi endla nhluvuko hi tlhelo ra moya.
6. I yini swin’wana leswi lavekaka loko hi ri karhi hi kambisisa vuxaka bya hina na Yehovha?
6 Leswaku hi kambisisa vuxaka bya hina na Yehovha mikarhi yin’wana swi nga ha lava leswaku van’wana va hi pfuna. Muapostola Pawulo u vule leswaku munhu wa nyama a nga swi voni loko a nga endli leswinene eka Xikwembu. Hi hala tlhelo munhu wa moya u twisisa swilo hi ndlela ya Yehovha naswona u vona swilo swo biha leswi endliwaka hi munhu wa nyama. (1 Kor. 2:14-16; 3:1-3) Vakulu lava nga ni mianakanyo yo fana ni ya Kreste va hatla va swi xiya loko munhu wo karhi a sungula ku anakanya swa nyama. Loko va hi tsundzuxa hi swilo sweswo, xana hi amukela ndzayo yoleyo ni ku yi tirhisa? Loko hi endla tano hi kombisa leswaku ha swi lava ku kurisa vuxaka bya hina na Yehovha.—Ekl. 7:5, 9.
TIYISA VUXAKA BYA WENA NA YEHOVHA
7. Hikwalaho ka yini ku tiva Bibele swi nga endli leswaku u va munhu wa moya?
7 Tsundzuka leswaku ku tiva Bibele ntsena a swi nge endli leswaku u va munhu wa moya. Hosi Solomoni a a tiva swo tala hi Yehovha. Leswi a swi vuleke swi tsariwe eBibeleni hi ku famba ka nkarhi. Kambe eku heteleleni u tsandzekile ku tshama a tshembekile eka Yehovha tanihi munhu wa moya. (1 Tih. 4:29, 30; 11:4-6) Ku engetela eka ku tiva Bibele, hi swihi swin’wana leswi lavekaka? Hi fanele hi ya mahlweni hi kurisa vuxaka bya hina na Yehovha. (Kol. 2:6, 7) Kambe hi nga swi endlisa ku yini sweswo?
8, 9. (a) I yini lexi nga hi pfunaka leswaku vuxaka bya hina na Yehovha byi tshama byi tiyile? (b) Ku fanele ku va xihi xikongomelo xa hina xo dyondza ni ku anakanyisisa hi leswi hi swi dyondzaka? (Vona xifaniso lexi nga eku sunguleni ka xihloko lexi.)
8 Pawulo u khutaze Vakreste vo sungula leswaku va ‘chivirika eku wupfeni.’ (Hev. 6:1) Leswaku hi tirhisa xikhutazo xa Pawulo namuntlha, i magoza wahi lawa hi faneleke hi ma teka? Goza ro sungula ra nkoka i ku dyondza buku leyi nge, “Tihlayiseni eRirhandzwini Ra Xikwembu.” Ku heta ku dyondza buku yoleyo swi ta ku pfuna ku vona leswaku u nga yi tirhisa njhani misinya ya milawu ya Bibele evuton’wini bya wena. Loko u hetile ku dyondza buku yoleyo, xana u nga dyondza mikandziyiso yin’wana leyi nga ta ku pfuna ku tiyisa ripfumelo ra wena? (Kol. 1:23) Xana wa anakanyisisa ni ku khongela hi ndlela leyi u nga swi tirhisaka ha yona leswi u swi dyondzaka?
9 U nga rivali leswaku loko hi ri karhi hi dyondza ni ku anakanyisisa hi leswi hi swi dyondzeke hi swi endla hi xikongomelo xo lava ku tsakisa Yehovha ni ku yingisa milawu yakwe. (Ps. 40:8; 119:97) Nakambe hi tikarhatela ku papalata swilo leswi nga sivelaka leswaku vuxaka bya hina na Yehovha byi kula.—Tito 2:11, 12.
10. Vantshwa va nga endla yini leswaku va tiyisa vuxaka bya vona na Yehovha?
10 Loko u ri muntshwa, xana u na tona tipakani ta moya? Makwerhu un’wana la tirhaka eBethele u titolovete ku vulavula ni lava yaka eku khuvuriweni xiyimiso xi nga si sungula, etinhlengeletanweni ta muganga. Makwerhu loyi wa va vutisa leswaku hi tihi tipakani ta vona ta moya. Tinhlamulo ta vo tala ti kombisa leswaku va lava ku tirhela Yehovha kumbexana hi ku nghenela ntirho wa nkarhi hinkwawo kumbe ku ya tirha laha ku nga ni xilaveko lexikulu xa vachumayeri va Mfumo. Kambe mikarhi yin’wana ku va ni vantshwa lava nga riki na nhlamulo. Xana sweswo swi nga ha va swi kombisa leswaku a va si va na tona tipakani ta moya? Wena muntshwa tivutise: ‘Xana ndzi tirhela Yehovha hikwalaho ka leswi vatswari va mina va languteleke leswaku ndzi endla tano? Xana ndzi tikarhatela ku va ni vuxaka lebyinene na yena?’ Ku va ni tipakani teto swi ta hi swi pfuna hinkwerhu tanihi malandza ya Yehovha leswaku hi tiyisa vuxaka bya hina na yena.—Ekl. 12:1, 13.
11. (a) I yini leswi hi fanele hi swi endla leswaku hi endla nhluvuko hi tlhelo ra moya? (b) Hi xihi xikombiso xa le Bibeleni lexi hi nga xi tekelelaka?
11 Loko se hi swi vonile leswaku hi nga antswisa kwihi, hi fanele hi teka magoza lamanene lama nga hi pfunaka ku ya emahlweni hi tiyisa vuxaka bya hina na Yehovha. I swa nkoka ku va munhu wa moya. Kahlekahle swi nga ponisa vutomi bya wena. (Rhom. 8:6-8) Hambiswiritano, ku wupfa hi tlhelo ra moya a swi vuli leswaku hi fanele hi va vanhu lava hetisekeke. Moya wa Yehovha wu ta hi pfuna leswaku hi endla nhluvuko lowu lavekaka. Kambe swi lava hi endla matshalatshala. Emalembeni lama hundzeke John Barr, loyi a a ri xirho xa Huvo leyi Fumaka, loko a hlamusela Luka 13:24 u te: “Vo tala va tsandzeka hikuva a va tikarhati.” Hi fanele hi fana na Yakobe loyi a nga tshikangiki ku tshwimbirisana ni ntsumi kukondza a kuma mikateko. (Gen. 32:26-28) Hambileswi ku dyondza Bibele swi tsakisaka, a hi fanelanga hi yi teka tanihi buku ya xitori leyi tsaleriweke ku tihungasa. Hi fanele hi tikarhatela ku endla ndzavisiso lowu nga ta hi pfuna.
12, 13. (a) I yini leswi nga ta hi pfuna leswaku hi tirhisa tsalwa ra Varhoma 15:5? (b) Xana xikombiso xa muapostola Petro ni ndzayo yakwe swi hi pfuna njhani? (c) I yini leswi u nga swi endlaka leswaku u kurisa vuxaka bya wena na Yehovha? (Vona bokisi leri nge, “ Leswi U Nga Swi Endlaka Leswaku U Endla Nhluvuko Hi Tlhelo Ra Moya.”)
12 Loko hi ri karhi hi tikarhatela ku antswisa vuxaka bya hina na Yehovha, moya lowo kwetsima wu ta hi nyika matimba yo cinca mianakanyo ya hina. Hi ku pfuniwa hi moya lowo kwetsima hakatsongotsongo hi ta sungula ku anakanya ku fana na Kreste. (Rhom. 15:5) Ku engetela kwalaho, wu ta hi pfuna ku papalata ku navela ka nyama ni ku hlakulela ku va ni timfanelo leti tsakisaka Xikwembu. (Gal. 5:16, 22, 23) Loko hi tshamela ku anakanya hi rifuwo kumbe ku navela ka nyama a hi fanelanga hi hela matimba. A hi yeni emahlweni hi kombela moya lowo kwetsima kutani Yehovha u ta hi pfuna leswaku hi hlula kutani hi anakanya hi swilo leswinene. (Luka 11:13) Tsundzuka, mikarhi yin’wana muapostola Petro a a nga anguli hi ndlela leyi munhu wa moya a faneleke a angulaka ha yona. (Mat. 16:22, 23; Luka 22:34, 54-62; Gal. 2:11-14) Kambe a nga karhalanga. Hi ku pfuniwa hi Yehovha, hakatsongotsongo Petro u anakanye ku fana na Kreste. Na hina hi nga endla tano.
13 Hi ku famba ka nkarhi Petro u boxe swilo swo karhi leswi hi nga tirhelaka eka swona. (Hlaya 2 Petro 1:5-8.) Loko hi “endla matshalatshala hinkwawo” leswaku hi tikarhatela ku va ni timfanelo to tanihi ku tikhoma, ku tiyisela ni ku rhandza vamakwerhu swi ta hi pfuna leswaku hi ya emahlweni hi va vanhu va moya. Ha yini u nga tivutisi leswi siku ni siku, ‘Ndzi nga endla yini namuntlha leswaku ndzi kula hi tlhelo ra moya?’
TIRHISA MISINYA YA MILAWU YA BIBELE
14. Xana ku anakanya hi swa moya swi ta hi pfuna njhani evuton’wini?
14 Ku anakanya ku fana na Kreste swi ta hi pfuna loko hi ri entirhweni kumbe exikolweni, loko hi vulavula niloko hi endla swiboho swa siku ni siku. Swiboho sweswo swi ta kombisa leswaku hi tikarhatela ku va valandzeri va Kreste. Tanihi vanhu va moya a hi lavi nchumu lexi nga onhaka vuxaka bya hina ni Tata wa hina la nge matilweni. Loko hi langutana ni miringo ku anakanya ku fana na Yesu swi ta hi pfuna leswaku hi yi bakanyela ekule. Loko hi endla swiboho hi ta rhanga hi anakanya hi swivutiso leswi: ‘Hi yihi misinya ya milawu ya Bibele leyi nga ta ndzi pfuna ku endla xiboho? Xana Kreste a ta va a endle yini eka xiyimo lexi? I xiboho xihi lexi nga ta tsakisa Yehovha?’ Leswaku hi tiletela ku ehleketa hi ndlela leyi, a hi voneni swikombiso swi nga ri swingani. Eka xikombiso ha xin’we hi ta vona misinya ya milawu leyi nga hi pfunaka ku endla swiboho swa vutlhari.
15, 16. Nyika swikombiso swa ndlela leyi swi nga hi pfunaka ha yona ku anakanya ku fana na Kreste loko hi endla xiboho xo (a) hlawula munghana wa vukati. (b) hlawula vanghana.
15 Ku hlawula munghana wa vukati. Nsinya wa nawu wa mhaka leyi wu kumeka eka 2 Vakorinto 6:14, 15. (Yi hlaye.) Marito ya Pawulo ma swi veka erivaleni leswaku munhu wa moya ni wa nyama a va nge hanyisani. Xana leswi hi nga swi tirhisa njhani emhakeni ya ku hlawula munghana wa vukati?
16 Vanghana. Xiya nsinya wa nawu lowu kumekaka eka 1 Vakorinto 15:33. (Yi hlaye.) Munhu wa moya a nge tihlanganisi ni vanhu lava nga ta veka vuxaka bya yena na Yehovha ekhombyeni. Hi swihi swivutiso leswi nga hi pfunaka leswaku hi tirhisa nsinya lowu wa nawu? Hi xikombiso, wu tirha njhani eka tindhawu to endla xinghana eka internet? Kumbe u ta endla yini loko vanhu lava u nga va tiviki va ku rhamba ku tlanga mintlangu ya tivhidiyo eka internet?
17-19. Xana ku va ni langutelo lerinene swi ta ku pfuna njhani leswaku (a) u papalata swilo leswi nga pfuniki nchumu? (b) u tivekela tipakani evuton’wini? (c) u lulamisa timholovo?
17 Swilo leswi hi sivelaka ku endla nhluvuko hi tlhelo ra moya. Pawulo u lemukise Vakrestekulobye. (Hlaya Vaheveru 6:1.) Hi yihi ‘mitirho leyi feke’ leyi hi faneleke hi yi papalata? I mitirho hinkwayo leyi feke hi tlhelo ra moya leyi nga pfuniki nchumu kumbe leyi nga riki na mihandzu. Nsinya lowu wa nawu wu nga hi pfuna eka swivutiso leswi hi nga ha hlanganaka na swona evuton’wini, swo tanihi leswi nge: Xana swilo leswi swi wela eka mitirho ya nyama? Xana ndzi fanele ndzi nghena eka bindzu leri ro endla mali? Ha yini ndzi nga fanelanga ndzi katseka eka minhlangano ya tipolitiki?
18 Tipakani ta moya. Marito lama Yesu a ma vuleke eka Dyondzo ya le Ntshaveni ma hi kongomisa loko swi ta emhakeni yo tivekela tipakani. (Mat. 6:33) Munhu wa moya u lava ku fikelela tipakani ta moya. Ku tshama hi tsundzuka nsinya lowu wa nawu swi hi pfuna ku hlamula swivutiso swo tanihi leswi nge: Xana ndzi fanele ndzi ya emahlweni ndzi tikarhatela ku dyondzeka? Xana ndzi nga wu amukela ntirho lowu?
19 Timholovo. Ndzayo ya Pawulo leyi a yi ya evandlheni ra le Rhoma yi nga hi pfuna njhani leswaku hi lulamisa timholovo? (Rhom. 12:18) Tanihi valandzeri va Kreste hi fanele hi va “ni ku rhula ni vanhu hinkwavo.” Loko wo tshuka u tlulane milenge ni makwerhu un’wana u endla yini? Xana swa ku tikela ku tikhoma, kumbexana u tiveka tanihi munhu la kondletelaka “ku rhula”?—Yak. 3:18.
20. Ha yini u fanele u ya emahlweni u tiyisa vuxaka bya wena na Yehovha?
20 Leswi hi swin’wana swa swilo leswi kombisaka leswaku ku anakanyisisa hi misinya ya milawu ya Xikwembu swi ta hi pfuna ku endla swiboho leswi kombisaka leswaku hi vanhu va moya. Ku va munhu wa moya swi ta hi pfuna leswaku hi tshama hi tsakile siku ni siku ni ku eneriseka. Robert, loyi ku vulavuriweke ha yena eku sunguleni ka xihloko lexi u ri: “Endzhaku ka loko ndzi ve ni vuxaka lebyi tiyeke na Yehovha, ndzi ve nuna tlhelo tatana lonene. Ndzi enerisekile ni ku tsaka.” Na hina hi nga titwa hi ndlela leyi fanaka loko hi kula hi tlhelo ra moya. Loko hi va vanhu va moya, hi ta tiphina hi vutomi lebyi tsakisaka sweswi, ni ‘vutomi bya xiviri’ enkarhini lowu taka.—1 Tim. 6:19.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Pisalema 28:1-9
Ya Davhida.28 Oho Yehovha, ndzi hambeta ndzi vitana+ wena.Wena Ribye ra mina, u nga ndzi siveli ti ndleve ta wena,+Leswaku u nga ndzi miyeleli+Ndzi nga ta fana ni lava rhelelaka emugodini.+2 Yingisa rito ra mina loko ndzi kombela mpfuno eka wena,Loko ndzi tlakusela mavoko+ ya mina ekamareni ra le ndzenindzeni ka ndhawu ya wena yo kwetsima.+3 U nga ndzi koki swin’we ni vanhu vo homboloka ni lava va hanyaka hi swo biha,+Lava va vulavulaka ku rhula ni vanakulobye+ kambe etimbilwini ta vona ku ni swo biha.+4 Va nyike hi ku ya hi leswi va swi endlaka+Ni hi ku ya hi vubihi bya swiendlo swa vona.+Hi ku ya hi ntirho wa mavoko ya vona wa va nyika.+Va tlherisele leswi va swi endlaka.+5 Hikuva a va swi xiximi swiendlo swa Yehovha,+Hambi ku ri ntirho wa mavoko+ yakwe.U ta va hirimuxa, a nga va aki.6 A a dzunisiwe Yehovha, hikuva u yingise rito ra swikombelo swa mina.+7 Yehovha i ntamu+ wa mina ni xitlhangu+ xa mina.Mbilu ya mina yi tshembe+ yena,Ndzi pfuniwile, leswaku mbilu ya mina yi khana,+Naswona ndzi ta n’wi dzunisa hi risimu ra mina.+8 Yehovha i ntamu wa vanhu vakwe,+Naswona i khokholo ra ku ponisiwa lokukulu ka mutotiwa wakwe.+9 Ponisa vanhu va wena, u katekisa ndzhaka ya wena;+Va rise, u va rhwala hilaha ku nga riki na makumu.+


text:
XANA YI LO ENDIWA?
Ndlela Leyi Wandering Albatross Yi Hahaka Ha Yona Handle Ko Tirhisa Matimba Swinene
SWINYENYANA leswi hahaka, swi nga haha mpfhuka wo leha handle ko tirhisa matimba swinene. Xinyenyana lexi vuriwaka wandering albatross hi xona lexi kotaka ku haha mpfhuka wo leha swinene ku tlula swinyenyana hinkwaswo kambe xi nga tirhisi matimba swinene. Timpapa ta xona ti lehe 3,4 wa timitara naswona xi tika kwalomu ka 8,5 wa tikhilogiramu, kambe xi nga haha magidi ya tikhilomitara handle ko tirhisa matimba swinene! Xivumbeko xa xona swin’we ni ndlela leyi xi hahaka ha yona hi swona leswi xi endlaka xi kota ku haha mpfhuka wo leha handle ko tirhisa matimba swinene.
Xiya: Loko xinyenyana lexi xi ri eku haheni, xi tirhisa misiha ya xona yo hlawuleka leswaku yi khoma timpapa ta xona ti tshama ti pfulekile, kutani sweswo swi endla leswaku xi nga tirhisi matimba swinene. Xin’wana lexi endlaka leswaku xi kota ku haha nkarhi wo leha i vutshila lebyi xi nga na byona byo kota ku haha xi tsemakanya lwandle hambi ku ri ni moya wa matimba.
Loko xinyenyana lexi xi ri elwandle, xi hahela ehenhla swinene, xi jika xi vuya naswona xi hambeta xi jika-jika hi ku phindha-phindha hi rivilo leri fanaka—ku nga vutshila lebyi xi endlaka xi nga tirhisi matimba swinene. Hi kona sweswinyana van’wasayense va ha ku swi kumaka leswaku ha yini xinyenyana lexi xi kota ku endla swilo leswi. Hi ku tirhisa tikhompyuta to hlawuleka ni michini leyi kotaka ku landzelela swinyenyana leswi loko swi ri karhi swi haha, va kume leswaku swi kota ku haha swi tlakuse timpapa kambe swi nga kavateli. Van’wasayense va ri: “Ndlela leyi xinyenyana lexi xi kumaka matimba ha yona yi olovile naswona xi endla tano hi ku phindha-phindha.” Vuyelo bya kona hi byihi? Xinyenyana lexi xi nga haha tiawara to tala handle ko kavata timpapa ta xona!
Ku twisisa loku ku nga ha pfuna vanjhiniyara leswaku va endla swihaha-mpfhuka-phatsa leswi nga tirhisiki mafurha yo tala, hambi ku ri ku swi endla swi nga ri na xindzulukiso.
U anakanya yini? Xana ndlela leyi xinyenyana lexi vuriwaka Albatross xi hahaka ha yona handle ko tirhisa matimba swinene swin’we ni ndlela leyi miri wa xona wu vumbekeke ha yona, swi lo tiendlekela kumbe swi lo endliwa?


text:
Ti Tlangele Swinene Timfanelo Ta Yehovha
“Leswi mi nga vana lava rhandzekaka, vanani vatekeleri va Xikwembu.”—EFE. 5:1.
1. (a) I timfanelo tihi ta Yehovha leti u nga ti kambisisaka? (b) Hi nga vuyeriwa njhani loko hi kambisisa timfanelo ta Xikwembu?
HI TIHI timfanelo leti u anakanyaka ha tona loko u anakanya hi vumunhu bya Yehovha? Vo tala va hina hi anakanya hi rirhandzu, vululami, vutlhari ni matimba. Kambe, ha swi tiva leswaku Yehovha u ni timfanelo tin’wana to tala letinene. Entiyisweni, emalembeni lama hundzeke, minkandziyiso ya hina yi vulavule hi timfanelo to tlula 40 ta Yehovha. Loko wo kambisisa yin’wana ni yin’wana ya timfanelo teto loko u ri wexe kumbe loko u ri ni ndyangu wa wena, anakanya leswi u nga swi dyondzaka hi vumunhu bya Yehovha! Hi nga vuyeriwa njhani eka dyondzo yoleyo? Yi nga dzikisa ndlela leyi hi n’wi tlangelaka ha yona Tata wa hina wa le tilweni. Loko hi ya hi n’wi tlangela Yehovha, hi ta swi navela swinene ku tshinela eka yena ni ku n’wi tekelela.—Yox. 23:8; Ps. 73:28.
2. (a) Kombisa ndlela leyi hi nga kurisaka ku tlangela ka hina timfanelo ta Yehovha. (b) Hi ta tlhuvutsa yini eka xihloko lexi ni le ka swimbirhi leswi landzelaka?
2 Swi vula yini ku “tlangela” nchumu wo karhi? Rito leri ri vula ku teka nchumu wo karhi wu ri wa nkoka. Ku tlangela ku nga ha kula hakatsongo-tsongo. Hi xikombiso: Ku tlangela ka hina muxaka wo karhi wa swakudya ku ya ku kula loko hi rhanga hi twa nun’hwelo wa swona, endzhaku hi swi nantswa kutani hi xiya ndlela leyi swi nandzihaka ha yona ivi eku heteleleni hi swi sweka. Hilaha ku fanaka, hi teka mfanelo yo karhi ya Yehovha yi ri ya nkoka hi ku dyondza leswi engetelekeke ha yona, kutani hi anakanyisisa hi ndlela leyi a yi kombisaka ha yona ivi hi yi tekelela evuton’wini bya hina. (Efe. 5:1) Xikongomelo xa xihloko lexi ni leswimbirhi swi landzelaka i ku kurisa ku tlangela ka hina timfanelo ta Xikwembu leti hi nga taliki ku anakanya ha tona. Eka mfanelo yin’wana ni yin’wana hi ta hlamula swivutiso leswi nge: Yi vula yini? Yehovha u yi kombisa njhani? Naswona hi nga n’wi tekelela njhani Yehovha hi ku kombisa mfanelo yoleyo?
YEHOVHA WA NGHENEKA
3, 4. (a) U nga n’wi hlamusela njhani munhu la nghenekaka? (b) Yehovha u hi tiyisekisa njhani leswaku wa ngheneka?
3 A hi rhangeni hi bula hi leswi swi vulaka swona ku ngheneka. U nga n’wi hlamusela njhani munhu la nghenekaka? U nga ha ku, ‘I munhu la nga ni musa, loyi swi olovaka ku vulavula na yena naswona a tinyikaka nkarhi wa ku vulavula ni van’wana.’ Hakanyingi u nga swi vona loko munhu a ngheneka kumbe a nga ngheneki hi ku yingisela leswi a swi vulaka, hi ku xiya matshukatshukiselo ya yena ya miri ni xikandza xa yena.
4 Yehovha u swi kombisa njhani leswaku wa ngheneka? Hambileswi Yehovha a nga Muvumbi la nga ni matimba hinkwawo wa vuako bya hina lebyikulu, wa hi tiyisekisa leswaku u tiyimiserile ku yingisela swikhongelo swa hina ni ku swi hlamula. (Hlaya Pisalema 145:18; Esaya 30:18, 19.) Hi nga vulavula ni Xikwembu hi ri kun’wana ni kun’wana, nkarhi wihi na wihi naswona ku ringana nkarhi lowu hi wu lavaka. Hi nga n’wi tshinelela hi ku ntshunxeka, hi swi tiva leswaku a nge pfuki a nyangatsekile loko hi khongela eka yena. (Ps. 65:2; Yak. 1:5) Rito ra Xikwembu ri hlamusela Yehovha hi ndlela leyi endlaka hi titwa hi ntshunxekile ku vulavula na yena hi xikhongelo. Hi xikombiso, mupisalema Davhida u tsale leswaku “mahlo ya Yehovha ma le” ka hina ni leswaku ‘voko ra yena ra xinene ri hi khoma swi tiya.’ (Ps. 34:15; 63:8) Muprofeta Esaya u fanise Yehovha ni murisi, a ku: “Hi voko ra yena u ta hlengeleta swinyimpfana; u ta swi rhwala exifuveni xa yena.” (Isa. 40:11) Anakanya hi mhaka leyi! Yehovha u lava hi va ekusuhi na yena ku fana ni swinyimpfana leswi nga exifuveni xa murisi la khathalaka. Hakunene hi ni Tatana la nghenekaka! Hi nga n’wi tekelela njhani Yehovha emhakeni leyi?
MFANELO LEYI TEKIWAKA YI RI YA NKOKA SWINENE
5. Ha yini swi ri swa nkoka leswaku vakulu va ngheneka?
5 Ku nga ri khale, Timbhoni leti hisekaka leti tshamaka eka matiko-nkulu yo hambana-hambana ti vutisiwe xivutiso lexi, “I mfanelo yihi leyi u yi tekaka yi ri ya nkoka swinene eka nkulu?” To tala ta tona ti te, “I ku ngheneka.” Mukreste un’wana ni un’wana u fanele a va ni mfanelo yoleyo, kambe i swa nkoka ngopfu leswaku vakulu va va lava nghenekaka. (Esa. 32:1, 2) Makwerhu un’wana wa xisati loko a hlamusela xivangelo lexi endlaka a teka mfanelo leyi yi ri ya nkoka swinene, u te: “Hi nga kota ku vuyeriwa eka timfanelo tin’wana letinene leti nkulu a nga ha vaka a ri na tona loko ntsena a ngheneka.” Xana wa swi xiya leswaku marito lawa i ntiyiso? Kambe i yini lexi endlaka munhu a ngheneka?
6. I yini lexi nga pfunaka munhu leswaku a ngheneka?
6 Lexi nga pfunaka munhu leswaku a ngheneka i ku khathala hi van’wana swi huma embilwini. Loko nkulu a khathala hi van’wana naswona a tiyimiserile ku va pfuna, vamakwavo va le vandlheni ku katsa ni vana va ta titwa va ntshunxekile swinene ku vulavula na yena. (Mar. 10:13-16) Carlos la nga ni malembe ya 12 u ri: “Loko ndzi vona vakulu eholweni va ri karhi va n’wayitela va tlhela va kombisa musa, sweswo hi swona leswi ndzi swi rhandzaka eka vona.” Nkulu a nga fanelanga a vula ntsena leswaku wa ngheneka; u fanele a yi kombisa mfanelo yoleyo. (1 Yoh. 3:18) A nga swi endlisa ku yini sweswo?
7. Ha yini ku vehela beji ya ntsombano swi tala ku pfuxa bulo, naswona hi nga dyondza yini emhakeni leyi?
7 Anakanya hi xikombiso lexi. Ku nga ri khale, makwerhu un’wana wa xinuna a a vehele beji ya yena ya ntsombano loko a tlhelela ekaya hi xihaha-mpfhuka a huma entsombanweni etikweni rin’wana. Loko un’wana wa lava tirhaka endzeni ka xihaha-mpfhuka a vone beji leyi nga ni marito lama nge ‘Mfumo Wa Xikwembu A Wu Te!’ u byele makwerhu loyi a ku, “Ina, a wu te—hi fanele hi bula hi mhaka leyi.” Endzhaku va burile, kutani mutirhi loyi u amukele timagazini ta hina. Vo tala va hina hi ve ni mintokoto leyi fanaka. Ha yini beji ya ntsombano yi tala ku pfuxa bulo? Hikuva hi ndlela yo karhi yi byela vanhu leswaku: “Titweni mi ntshunxekile ku vulavurisana na mina. Ndzi vutiseni leswaku ndzi ya kwihi.” Beji i xikombiso lexi endlaka vanhu va tiva leswaku hi tiyimiserile ku burisana na vona hi leswi hi pfumelaka eka swona. Hilaha ku fanaka, vakulu lava nga Vakreste va fanele va nyikela swikombiso leswi byelaka vapfumeri-kulobye marito lama nge: “Titweni mi ntshunxekile ku vulavurisana na mina.” Hi swihi swikombiso swin’wana?
8. Vakulu va swi kombisa njhani leswaku va khathala hi van’wana swi huma embilwini, naswona sweswo swi endla lava nga evandlheni va titwa njhani?
8 Mikhuva yi nga ha hambana hi ku ya hi matiko, kambe hi ntolovelo loko hi n’wayitelela vamakwerhu swi huma embilwini, hi va qhavula hi ndlela ya rirhandzu hi tlhela hi va pfuxela hi ndlela ya xinghana, hi va kombisa leswaku ha khathala swinene ha vona. I mani la faneleke a rhanga a endla leswi? Xiya xikombiso lexi vekiweke hi Yesu. Matewu u vika leswaku loko a hlangane ni vadyondzisiwa va yena, ‘Yesu u tshinerile ivi a vulavula na vona.’ (Matt. 28:18) Hilaha ku fanaka, vakulu namuntlha va ringeta ku tshinelela vapfumeri-kulobye kutani va vulavurisana na vona. Sweswo swi endla lava nga evandlheni va titwa njhani? Makwerhu un’wana wa xisati la nga ni malembe ya 88 la nga phayona u te: “Ku n’wayitela swi huma embilwini ni swibumabumelo leswi khutazaka leswi vakulu va swi vulaka loko ndzi nghena eHolweni ya Mfumo swi endla leswaku ndzi va rhandza.” Kasi makwerhu un’wana wa xisati la tshembekaka u te: “Swi nga ha tekiwa tanihi nchumu wutsongo, kambe loko nkulu a ndzi amukela eminhlanganweni a ri karhi a n’wayitela, swi vula swo tala eka mina.”
NGHENEKA U TLHELA U TINYIKA NKARHI WO VULAVURISANA NI VAMAKWERHU
9, 10. (a) Yehovha u veka xikombiso xihi lexinene? (b) Vakulu va nga tinyika nkarhi wo vulavurisana ni van’wana hi ndlela yihi?
9 Swi le rivaleni leswaku a hi nge ngheneki loko hi nga tinyiki nkarhi wo vulavurisana ni vanhu. Yehovha u veka xikombiso lexinene emhakeni leyi. ‘A nga le kule ngopfu ni un’wana ni un’wana wa hina.’ (Mint. 17:27) Ndlela yin’wana leyi vakulu va tinyikaka nkarhi wo vulavurisana ni van’wana ha yona i ku vekela nkarhi etlhelo emahlweni ni le ndzhaku ka minhlangano ya Vukreste, leswaku va burisana ni vamakwavo va xinuna ni va xisati—lavatsongo ni lavakulu. Makwerhu un’wana wa xinuna la nga phayona u te: “Loko nkulu a vutisa leswaku ndzi pfuke njhani ivi a yima a yingisela nhlamulo ya mina, sweswo swi endla ndzi titwa ndzi ri wa nkoka.” Makwerhu un’wana wa xisati la nga ni malembe ya kwalomu ka 50 a tirhela Yehovha u te: “Vakulu lava tinyikaka nkarhi wa ku vulavurisana na mina endzhaku ka minhlangano va endla ndzi titwa ndzi ri wa nkoka.”
10 I ntiyiso leswaku varisi lava nga Vakreste va ni vutihlamuleri byo tala. Kambe eminhlanganweni va fanele va tiyiseka leswaku va tinyika nkarhi wo vulavula ni tinyimpfu.
YEHOVHA A NGA YI HI NGHOHE
11, 12. (a) Swi vula yini ku nga yi hi nghohe? (b) Bibele yi swi kombisa njhani leswaku Yehovha a nga yi hi nghohe?
11 Mfanelo yin’wana leyi rhandzekaka ya Yehovha i ku nga yi hi nghohe. Swi vula yini ku nga yi hi nghohe? Swi vula ku nga vi na xihlawuhlawu. Ku nga yi hi nghohe ka xiviri ku vumbiwa hi swilo swimbirhi: langutelo ni swiendlo. Ha yini haswimbirhi swi laveka? Hikuva munhu u ta susumeteleka ku khoma vanhu hinkwavo a nga yi hi nghohe loko ntsena a ri ni langutelo ra ku nga yi hi nghohe. EMatsalweni ya Vukreste ya Xigriki, xiga lexi nge ku nga “yi hi nghohe” hi ku kongoma xi vula “ku nga yi hi swikandza,” hileswaku ku nga tsakeli xikandza xo karhi ku tlula xin’wana. (Mint. 10:34; Kingdom Interlinear) Hikwalaho, munhu la nga yiki hi nghohe a nga khomi vanhu vo karhi hi ndlela leyinene ivi van’wanyana a nga va khomi kahle hikwalaho ka ndlela leyi va langutekaka ha yona kumbe hikwalaho ka mali leyi va nga na yona, u va khoma hi ndlela leyi ringanaka hi ku ya hi muxaka wa vanhu lava va nga vona.
12 Yehovha i xikombiso lexikulu xa munhu la nga yiki hi nghohe. Rito ra yena ri vula leswaku a nga “yi hi nghohe” naswona ‘a nga hlawuli.’ (Hlaya Mintirho 10:34, 35; Deteronoma 10:17.) Swilo swo karhi leswi endlekeke enkarhini wa Muxe swi yi kombisa kahle mhaka leyi.
13, 14. (a) Hi xihi xiphiqo lexi vana va ntlhanu va vanhwanyana va Selofehada a va ri na xona? (b) Yehovha u swi kombise njhani leswaku a nga yi hi nghohe?
13 Emahlweninyana ka ku va Vaisrayele va nghena eTikweni leri Tshembisiweke, vamakwavo va ntlhanu lava a va nga tekiwanga a va ri ni xiphiqo. A ku ri yini xiphiqo xa kona? A va swi tiva leswaku ndyangu wa ka vona, ku fana ni mindyangu leyin’wana ya Vaisrayele, a wu ta kuma xiphemu xa tiko lexi a xi averiwe tata wa vona. (Tinhl. 26:52-55) Hambiswiritano, tata wa vona ku nga Selofehada wa nyimba ya Manase se a a file. Hi ku ya hi Nawu, mfanelo yo kuma tiko a yi ta hundziseriwa eka vana va majaha va Selofehada, kambe a a ri ni vana va vanhwanyana ntsena. (Tinhl. 26:33) Leswi a ku nga ri na vana va majaha lava a va ta kuma tiko, xana xiavelo xa tiko xa ndyangu lowu a xi ta nyikiwa maxaka ivi vana lava va vanhwanyana va sala va nga ha ri na ndzhaka ya ndyangu?
14 Vamakwavo lava va ntlhanu va ye eka Muxe kutani va n’wi vutisa va ku: “Ha yini vito ra tatana ri fanele ri susiwa exikarhi ka ndyangu wakwe hileswi a nga vangiki na n’wana wa jaha?” Va n’wi komberile va ku: “Wena hi nyike ndzhaka exikarhi ka vamakwavo va tatana.” Xana Muxe u hlamule a ku, ‘Nawu wu vula sweswo naswona a ku na lexi ndzi nga mi pfunaka ha xona’? Doo, u “[vike] mhaka ya vona emahlweni ka Yehovha.” (Tinhl. 27:2-5) Yehovha u te yini? U byele Muxe a ku: “Vana va vanhwanyana va Selofehada va vulavula kahle. Hakunene u fanele u va nyika ndzhaka exikarhi ka vamakwavo va tata wa vona, u fanele u va hundzisela ndzhaka ya tata wa vona.” Yehovha a nga yimanga kwalaho. U byele Muxe ku katsa mhaka yoleyo eka Nawu a ku: “Loko munhu un’wana ni un’wana o tshuka a fa a nga ri na n’wana wa jaha, mi fanele mi hundzisela ndzhaka yakwe eka n’wana wakwe wa nhwanyana.” (Tinhl. 27:6-8; Yox. 17:1-6) Ku sukela hi nkarhi wolowo ku ya emahlweni, vavasati hinkwavo va Vaisrayele lava a va ri exiyin’weni lexi fanaka a va ta kuma ndzhaka.
15. (a) Yehovha u va khoma njhani vanhu va yena, ngopfu-ngopfu lava nga riki na munhu loyi a nga ta va pfuna? (b) Hi wahi marungula man’wana ya le Bibeleni lama kombisaka leswaku Yehovha a nga yi hi nghohe?
15 Xolexo a xi ri xiboho xa musa ni xa ku nga yi hi nghohe! Vamakwavo volavo va ntlhanu a va nga ri na munhu loyi a a ta va pfuna, naswona Yehovha u va khome hi ndlela leyinene ni hi xichavo hilaha a a va khoma hakona Vaisrayele lavan’wana. (Ps. 68:5) Lexi ko va xikombiso xin’we ntsena xa marungula yo tala ya le Bibeleni lama kombisaka ntiyiso lowu lowu khutazaka: Yehovha a nga yi hi nghohe eka ndlela leyi a ma khomaka ha yona malandza ya yena hinkwawo.—1 Sam. 16:1-13; Mint. 10:30-35, 44-48.
HI NGA N’WI TEKELELA YEHOVHA
16. Hi nga tekelela ku nga yi hi nghohe ka Yehovha hi ndlela yihi?
16 Hi nga ku tekelela njhani ku nga yi hi nghohe ka Yehovha? Tsundzuka, ku nga yi hi nghohe ku vumbiwa hi swilo swimbirhi. Loko hi nga yi hi nghohe a hi nge vi na xihlawuhlawu eka van’wana. I ntiyiso, hinkwerhu ka hina hi titeka tanihi vanhu lava nga yiki hi nghohe. Kambe, wa pfumela leswaku a hi minkarhi hinkwayo swi olovaka ku tiva ndlela leyi hi titwaka ha yona hi van’wana. Hikwalaho, hi nga endla yini leswaku hi tiva loko hi tiviwa tanihi vanhu lava nga yiki hi nghohe? Loko Yesu a lava ku tiva leswi vanhu a va swi vula malunghana na yena, u vutise vanghana va yena lava a va tshembaka a ku: “Xana vanhu va ri N’wana wa munhu i mani?” (Mat. 16:13, 14) Ha yini u nga tekeleli Yesu emhakeni yoleyo? U nga ha vutisa munghana wa wena loyi a nga ta ku byela ntiyiso, loko u ri ni ndhuma ya ku nga yi hi nghohe. Loko a ku byela leswaku minkarhi yin’wana u khoma vanhu va rixaka ro karhi hi ndlela leyinene ku tlula va rixaka ro karhi kumbe a vula leswaku u ni musa eka vanhu lava nga ni mali kumbe lava dyondzekeke, u fanele u endla yini? Khongela eka Yehovha, u n’wi kombela leswaku a ku pfuna u cinca ndlela leyi u titwaka ha yona hi van’wana leswaku u ta fana swinene na yena naswona u nga yi hi nghohe eka vanhu hinkwavo.—Mat. 7:7; Kol. 3:10, 11.
17. Hi tihi tindlela tin’wana leti hi nga khomaka van’wana ha tona hi nga yi hi nghohe?
17 Evandlheni ra Vukreste, hi kombisa ku navela ka hina ko tekelela ku nga yi hi nghohe ka Yehovha hi ku khoma vamakwerhu hinkwavo hi ndlela ya xichavo ni hi musa wa rirhandzu. Hi xikombiso, loko swi ta eka ku kombisa malwandla, hi nga rhamba vapfumeri-kulorhi va mindhavuko yo hambana-hambana, lava nga swisiwana, lava feriweke hi vatswari kumbe lava feriweke hi vanghana va vona va vukati. (Hlaya Vagalatiya 2:10; Yakobo 1:27.) Ku tlula kwalaho, loko hi chumayela hi Mfumo, hi chumayela mahungu lamanene hi nga yi hi nghohe eka vanhu va mindhavuko hinkwayo, ku katsa ni lava humaka ematikweni man’wana. Ha tsaka swinene leswi hi nga ni minkandziyiso leyi sekeriweke eBibeleni hi tindzimi ta kwalomu ka 600. Byolebyo i vumbhoni lebyi kombisaka leswaku a hi yi hi nghohe!
18. U ta swi kombisa njhani leswaku u tlangela ndlela leyi Yehovha a nghenekaka ha yona ni ku nga yi hi nghohe ka yena?
18 Hakunene, loko hi tinyika nkarhi wo anakanyisisa hi ndlela leyi Yehovha a nghenekaka ha yona a tlhela a nga yi hi nghohe, ndlela leyi hi n’wi tlangelaka ha yona ya kula. Loko ku tlangela ka hina ku kurile ku ta hi susumetela ku tekelela timfanelo ta Yehovha swinene, hi ti kombisa eka ndlela leyi hi tirhisanaka ha yona ni vapfumeri-kulorhi ni vanhu lava hi va chumayelaka.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Swivuriso 23:1-35
23 Loko wo tshuka u tshama ehansi u dya ni hosi, u fanele u swi xiyisisa kahle leswi nga emahlweni ka wena,+2 naswona u fanele u veka mukwana enkolweni wa wena loko u ri ni moya-xiviri lowu navelaka ngopfu.+3 U nga wu naveli mpandzwa wa yona, tanihi leswi wu nga swakudya swa mavunwa.+4 U nga tirhi hi matimba leswaku u kuma rifuwo.+ Tshika ku twisisa ka wena.+5 Xana u endle leswaku mahlo ya wena ma ri languta, loko ku nga ri na nchumu?+ Handle ko kanakana ri ta tiendlela timpapa ku fana ni ta gama kutani ri haha ri ya ematilweni.+6 U nga swi dyi swakudya swa munhu wa tihlo leri tsonanaka,+ hambi ku ri ku navela mpandzwa wakwe wo nandziha.+7 Hikuva u fana ni munhu la pimeke endzeni ka moya-xiviri wakwe.+ “Dyana u tlhela u nwa,” u ku byela tano, kambe mbilu yakwe a yi kona eka wena.+8 Xiphemu xa wena lexi u xi dyeke, u ta xi hlanta, naswona u ta va u tlange hi marito ya wena yo tsakisa.+9 U nga vulavuleli etindleveni ta xihunguki,+ hikuva xi ta ma langutela ehansi marito ya wena ya vutlhari.+10 U nga wu tlhentlhisi ndzilakana lowu vekiweke khale swinene,+ naswona u nga ngheni ensin’wini ya vana lava nga riki na tatana.+11 Hikuva Mukutsuri wa vona u ni matimba; yena u ta va yimelela eka wena.+12 Tisa mbilu ya wena endzayweni ni ndleve ya wena emaritweni ya vutivi.+13 U nga tshiki ku nyika mufana ndzayo.+ Loko wo tshuka u n’wi ba hi nkhavi, a nge fi.14 U fanele u n’wi ba hi nkhavi, leswaku u kutsula moya-xiviri wakwe eSheol.+15 N’wananga, loko mbilu ya wena yi tlharihile,+ mbilu ya mina yi ta tsaka.+16 Naswona tinso ta mina ti ta khana loko milomu ya wena yi vulavula leswi lulameke.+17 Mbilu ya wena yi nga tshuki yi vondzoka vadyohi,+ kambe chava Yehovha siku hinkwaro.+18 Hikuva emhakeni yoleyo ku ta va ni vumundzuku,+ ni ntshembo wa wena a wu nge hetiwi.+19 Wena n’wananga, yingisa kutani u tlhariha, kutani u kongomisa mbilu ya wena endleleni.+20 U nga vi exikarhi ka lava va nwaka ngopfu vhinyo,+ exikarhi ka lava va dyaka nyama hi makolo.+21 Hikuva xidakwa ni munhu wa makolo va ta va ni vusiwana,+ naswona ku khudzehela ku ta ambexa munhu yoloye hi switlakati.+22 Yingisa tata wa wena la ku velekeke,+ naswona u nga n’wi languteli ehansi mana wa wena hileswi a kuleke.+23 Xava ntiyiso,+ u nga wu xavisi—vutlhari, ndzayo ni ku twisisa.+24 Tata wa la lulameke u ta tsaka hakunene;+ loyi a vaka tata wa la tlhariheke u ta tsaka.+25 Tata wa wena ni mana wa wena va ta tsaka, ni loyi a ku velekeke u ta tsaka.+26 N’wananga, ndzi nyike mbilu ya wena, naswona onge mahlo ya wena ma nga tsakela tindlela ta mina.+27 Hikuva nghwavava i mugodi wo enta+ ni wansati wumbe i xihlovo xo khuma.28 Hakunene yena, wa tumbelela+ ku fana ni xigevenga; naswona u engetela vaxengi exikarhi ka vavanuna.+29 I vamani lava nga ni khombo? I vamani lava vilelaka? I vamani lava nga ni timholovo?+ I vamani lava karhatekeke? I vamani lava nga ni timbanga ku nga ri na xivangelo? I vamani lava nga voniki kahle?30 Hi lava va tshamaka nkarhi wo leha ni vhinyo,+ lava va fikaka leswaku va ta lavisisa vhinyo leyi pfanganisiweke.+31 U nga yi languti vhinyo loko yi ri yo tshwuka, loko yi humesa swimbyaru-mbyaru exinwelweni, loko yi rhelela.32 Eku heteleleni yi luma ku fana ni nyoka,+ naswona yi humesa vuxungu ku fana ni mhiri.+33 Mahlo ya wena ma ta vona swilo leswi nga tolovelekangiki, ni mbilu ya wena yi ta vulavula swilo leswi humeke endleleni.+34 Kunene u ta fana ni la etleleke exikarhi ka lwandle, ku fana ni la etleleke ehenhla ka xihondzo xa ngalava.+35 “Va ndzi bile, kambe a ndzi vabyanga; va ndzi makarile, kambe a ndzi swi tivanga. Xana ndzi ta pfuka rini?+ Ndzi ta tlhela ndzi lava yin’wana.”+


text:
RISIMU 43
Xikhongelo Xa Ku Khensa
1. Yehovha ha khensa ha ku dzunisa.
Tatana yingisa ha khongela.
Hi tshembe wena, hi ta ku tirhela,
Ha humelela ha wee Yehovha.
Swihoxo swerhu swi komba ku tsana;
Ha dyoha hi lava ndzivalelo.
Ha khensa leswi u hi kutsuleke.
Hi khensa ku hi komba tintswalo.
2. U hi rhandzile u h’kombe tintswalo.
U hi hlengeletile, ha khensa.
Hi dyondzise, hi ku tiva swinene.
Hi famba hi ndlela yo tshembeka.
Ha ku khensa hi moya wo kwetsima.
Hi ni xivindzi xo vulavula.
Ha ku tirhela, ha titsongahata;
Yehova ha ku khensa swinene.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Pisalema 8:1-9
Mufambisi wa Gititi.+ Miloti ya Davhida.8 Oho Yehovha Hosi ya hina, vito ra wena i rikulu swinene emisaveni hi nkwayo,+Wena loyi xindzhuti xa wena xi tlakukeke ehenhlahenhla ka matilo!+2 U kume ntamu+ emilon’wini ya vana ni ya lava an’waka,Hikwalaho ka lava va ku vengaka,+Leswaku u tshikisa valala ni lava tirihiselaka.+3 Loko ndzi vona matilo ya wena, mintirho ya tintiho+ ta wena,N’weti ni tinyeleti leswi u swi lunghiseleleke,+4 Xana munhu wa nyama+ wo va yini lerova u nga n’wi anakanya,+Ni n’wana wa munhu wa nyama leswaku u n’wi khathalela?+5 U tlhele u n’wi endla lontsongo eka lava fanaka ni Xikwembu,+Kutani u n’wi tlhandleka+ harhi ya ku vangama+ ni ku hatima.6 U n’wi endle a fuma mintirho ya mavoko ya wena;+Hinkwaswo u swi veke ehansi ka milenge yakwe:+7 Tinyimpfu ni timbuti ni tinkunzi, hinkwaswo ka swona,+Ni swiharhi swa nhova,+8 Tinyenyana ta tilo ni tinhlampfi ta lwandle,+Xin’wana ni xin’wana lexi hundzaka emintileni ya malwandle.+9 Oho Yehovha Hosi ya hina, vito ra wena i rikulu swinene emisaveni hinkwayo!+


text:
Xana U Le Khombyeni Ro Hlaseriwa Hi Vuvabyi Bya Maxinini?
VUVABYI bya maxinini byi tolovelekile emisaveni hinkwayo, kambe a byi vonaki kahle loko bya ha sungula. Leswi hi swona swi endlaka leswaku byi va ni khombo swinene. Magazini wa International Dental Journal wu xaxamete vuvabyi bya maxinini eka man’wana ya mavabyi ya nomu lama “vangelaka vanhu swiphiqo leswikulu swa rihanyo.” Wu tlhela wu vula leswaku vuvabyi bya nomu byi nga “vangela vanhu switlhavi ni ku endla leswaku va nga tsakeli swakudya ni vutomi.” Xihloko lexi lexi vulavulaka hi vuvabyi lebyi karhataka vanhu emisaveni hinkwayo, xi nga ku pfuna leswaku u papalata makhombo yo khomiwa hi vuvabyi bya maxinini.
Ntiyiso Malunghana Ni Vuvabyi Bya Maxinini
Ku ni swiyenge swo hambana-hambana swa vuvabyi bya maxinini. Xiyenge xo sungula xi vuriwa gingivitis, ku nga ku vava ni ku tshwuka ka maxinini. Xiyenge lexi xi vonaka hi ku va maxinini ma huma ngati. Leswi swi nga ha endleka loko munhu a ri karhi a hlukuhla meno kumbe ngati yi huma a nga endlanga nchumu. Nakambe, ku va a huma ngati loko a kamberiwa hi dokodela swi nga ha va swi kombisa leswaku u na gingivitis.
Xiyenge lexi landzelaka xi vuriwa periodontitis. Eka xiyenge lexi, marhambu ni misiha ya tinhlaya leswi nyikaka meno matimba swi sungula ku nga ha tirhi kahle. Hi nkarhi wolowo swi va swi nga vonaki kukondza swi nyanya. Swikombiso swin’wana swa xiyenge lexi vuriwaka periodontitis, i ku va maxinini ma nga ha hlangani kahle ni meno, ku guleka ka meno, ku hangalaka ka meno, ku va ni mangumbu ni ku va maxinini ma huma ngati.
Leswi Vangaka Vuvabyi Bya Maxinini Ni Vuyelo Bya Kona
Ku ni swilo swo tala leswi nga vangaka vuvabyi bya maxinini. Ku pakelana ka thyaka emenweni swi vanga tibaktheriya naswona sweswo hi swona ngopfu-ngopfu swi vangaka vuvabyi lebyi. Loko thyaka rero ro ka ri nga susiwi, tibaktheriya ti nga endla leswaku maxinini ma pfimba. Sweswo swi endla leswaku maxinini ma sungula ku tshika ku khoma meno, leswi endlaka leswaku tibaktheriya leti vangiwaka hi ku pakelana ka thyaka emenweni ti andza ehansi ka maxinini. Loko tibaktheriya teto to kala ti akela kwalaho, ti endla leswaku marhambu ni misiha leyi khomeke maxinini swi nga ha tirhi kahle. Thyaka leri pakelaneke, ku nga ha va eka maxinini ya le henhla kumbe ya le hansi, ri nga tiyelela. Thyaka rolero ri va ri rhendzeriwe hi tibaktheriya naswona leswi ri namarheleke meno swa tika ku ri susa ku tlula thyaka ra meno leri tolovelekeke. Xisweswo, tibaktheriya ti nga hambeta ti karhata maxinini swinene.
Ku ni swin’wana leswi na swona swi nga endlaka leswaku munhu a khomiwa hi vuvabyi bya maxinini. Swona swi katsa ku nga hlukuhli kahle meno, ku nwa mirhi leyi kavanyetaka fambiselo ra miri, mavabyi lama vangiwaka hi switsongwatsongwana, , ntshikilelo, vuvabyi bya chukele lebyi nga lawulekiki, ku nwa ngopfu byala ni ku dzaha ni ku cinca-cinca ka tihomoni loko munhu a tikile.
Vuyelo lebyi vangiwaka hi vuvabyi bya maxinini byi nga ha ku vangela switlhavi swin’wana. Ku vava ka nomu kumbe ku guleka ka meno loku vangiwaka hi vuvabyi bya maxinini ku nga endla leswaku u nga swi koti ku cakunya ni ku tsakela swakudya. A wu nge swi koti kahle ku vulavula naswona a wu nge languteki kahle. Nakambe, ndzavisiso wu kombisa leswaku ku va ni rihanyo lerinene ra meno swi endla leswaku munhu a tsakela vutomi.
Ku Kamberiwa Ni Ku Tshunguriwa Ka Vuvabyi Bya Maxinini
U nga swi tiva njhani loko u ri ni vuvabyi bya maxinini? U nga ha swi vona hi loko u humeleriwa hi swin’wana swa swikombiso leswi boxiweke eka xihloko lexi. Loko u swi vona, swi nga va swinene leswaku u ya eka dokodela wa meno loyi a nga ta ku kambela ku vona loko maxinini ya wena ma ha ri exiyin’weni lexinene.
Xana vuvabyi bya maxinini bya tshunguleka? Loko bya ha sungula byi nga tshunguleka. Loko vuvabyi lebyi byo kala byi fika eka xiyenge lexi vuriwaka periodontitis, byi fanele byi tshunguriwa hi ku hatlisa byi nga si hlakata marhambu ni misiha leyi rhendzeleke meno. Madokodela ya meno ma tirhisa switirhisiwa swo hlawuleka leswi nga kotaka ku susa thyaka leri pakelaneke emenweni ya wena, ku nga ha va eka maxinini ya le henhla kumbe ya le hansi.
Hambiloko madokodela ya meno ma nga talanga endhawini ya ka n’wina kumbe ma nga ri kona, nchumu wa nkoka lowu u nga wu endlaka, i ku tisirhelela eka vuvabyi lebyi, lebyi nga vonakiki hi ku olova ni lebyi nga ni khombo. Ku hlukuhla meno hi ndlela leyi faneleke ni ku ma kambela nkarhi ni nkarhi, i swa nkoka leswaku u tisirhelela eka vuvabyi bya maxinini.


text:
DOMINICAN REPUBLIC
U Ve Munhu Wo Sungula La Nga Twiki Loyi A Amukeleke Ntiyiso
José Pérez
U VELEKIWE HI 1960
U KHUVURIWE HI 1982
MATIMU YAKWE HI KU KOMISA Loko a ha ri jaha, José u amukele ntiyiso hikwalaho ka rirhandzu leri vamakwerhu va n’wi kombiseke rona, hambileswi a ku ri hava ni un’we evandlheni loyi a a tiva ririmi ra mavoko.
LOKO ndza ha ri n’wana, ndzi sungule ku ka ndzi nga ha twi naswona ndzi dyondze ririmi ra mavoko exikolweni xa vanhu lava nga twiki. Loko ndzi ri ni malembe ya 11, ndzi sungule ku dyondza ntiyiso loko ndyangu wa Timbhoni lowu a hi akelane na wona wu ndzi rhamba eminhlanganweni ya vandlha. Hambileswi a ndzi nga va twi loko va vulavula, ndzi amukeriwe hi mandla mambirhi hiloko ndzi endla xiboho xo hambeta ndzi ya eminhlanganweni. Vo tala evandlheni a va ndzi rhamba leswaku ndzi ta dya na vona ni ku endla mintirho yin’wana.
Hi 1982 ndzi ve muhuweleri naswona endzhakunyana ka lembe rero ndzi khuvuriwile. Hi 1984 ndzi tekane na Eva loyi na yena a nga twiki. Hambileswi a hi nga ti twisisi kahle tidyondzo tin’wana ta Bibele, hi swi xiyile leswaku leyi i nhlengeletano ya Yehovha hikwalaho ka rirhandzu naswona hi tiphinile hi ku va evandlheni.—Yoh. 13:35.
Hi 1992 ku endliwe malunghiselelo ya leswaku vamakwerhu van’wana va dyondzisiwa Ririmi ra Mavoko ra le Amerika. Hi ku hatlisa vahuweleri lava va sungule ku lavisisa vanhu lava nga twiki ni ku va chumayela mahungu lamanene. Kutani hi 1994, ntirho wo chumayela vanhu lava tirhisaka ririmi ra mavoko wu andzile loko mpatswa lowu humaka ePuerto Rico wu vitaniwe erhavini leswaku wu ya dyondzisa vamakwerhu va 25 ririmi ra mavoko.
Endzhakunyana ka lembe rero, mina na Eva hi sungule ku ya eminhlanganweni ya ntlawa lowuntshwa wa ririmi ra mavoko lowa ha ku simekiwaka. Endzhaku ka loko hi sungule ku ya eminhlanganweni ya ririmi ra mavoko hi sungule ku ti twisisa hi ku helela tidyondzo ta Bibele to tanihi loko Sathana a pfukela vuhosi bya Yehovha tanihi mufumi wa vuako hinkwabyo swin’we ni ntirho wa Mfumo wa Mesiya exikongomelweni xa Xikwembu.
Hi December 1, 1995, ku simekiwe mavandlha ya Ririmi ra Mavoko ra le Amerika eSanto Domingo ni le Santiago. Hi August 2014, a ku ri ni mavandlha ya 26 ya ririmi ra mavoko ni mintlawa ya 18.
Mina na Eva hi dyondzise vana va hina vanharhu ririmi ra mavoko tanihi ririmi ra vona ra manana. N’wana wa hina lonkulu wa jaha, ku nga Éber, u pfuneta ku hundzuluxela ririmi ra mavoko erhavini ra le United States. Ndzi nandza wa vutirheli evandlheni naswona Eva i phayona ra nkarhi hinkwawo.


text:
XIYENGE 6
Yobo U Tshame A Tshembekile
Sathana u kanakane vutshembeki bya Yobo eka Xikwembu kambe Yobo u tshame a tshembekile eka Yehovha
XANA u kona munhu la nga tshamaka a tshembekile eka Xikwembu hambiloko a ringiwa niloko swi tikomba onge ku yingisa a swi vuyerisi? Xivutiso xexo xi tlakukile—xi tlhela xi hlamuriwa—naswona a xi khumba wanuna la vuriwaka Yobo.
Loko Vaisrayele va ha tshama aEgipta, Yobo loyi a a ri xaka ra Abrahama, a a tshama etikweni leri namuntlha ri vuriwaka tiko ra le Arabiya. Hi nkarhi wolowo, loko tintsumi ta Xikwembu ti hlangana etilweni emahlweni ka Xikwembu, Sathana loyi a a xandzukile a a ri kona na yena. Emahlweni ka tintsumi teto, Yehovha u vule leswaku wa n’wi tshemba Yobo nandza wa yena wo tshembeka. Entiyisweni, Yehovha u vule leswaku a nga kona munhu wo tshembeka ku fana na Yobo. Kambe Sathana u vule leswaku Yobo u gandzela Xikwembu hileswi xi nga n’wi katekisa xi tlhela xi n’wi sirhelela. Nakambe Sathana u vule leswaku loko Yobo o tekeriwa swilo hinkwaswo leswi a nga na swona, u ta rhukana Xikwembu.
Xikwembu xi pfumelele Sathana leswaku a sungula a tekela Yobo rifuwo ra yena a tlhela a dlaya vana va yena ni ku n’wi endla leswaku a vabya. Tanihi leswi Yobo a a nga swi tivi leswaku u ringiwa hi Sathana, a a nga swi twisisi leswaku ha yini Xikwembu xi pfumelela leswaku a weriwa hi miringo yoleyo. Hambiswiritano, Yobo a nga xi rhukananga Xikwembu.
Vanghana va Yobo vanharhu va mavunwa va n’wi endzerile. Eka marito yo tala lawa ma tsariweke ebukwini ya Yobo lawa vavanuna volavo va ma vuleke, va ringete hi matimba ku khorwisa Yobo leswaku Xikwembu a xi n’wi xupulela swidyoho swa yena leswi a nga swi endla exihundleni. Va kale va vula leswaku Xikwembu a xi ma tsakeli malandza ya xona nileswaku a xi ma tshembi. Yobo a nga pfumelelananga ni mavonelo ya vona lama hoxeke. Kambe hi ku tiyiseka, u vule leswaku u ta tama a tshembekile kukondza a fa!
Kambe Yobo u endle xihoxo hi ku karhateka ngopfu hi ku tiyimelela. Jaha rin’wana leri vuriwaka Elihu, leri a ri yingiserile loko va vulavula, ri sungule ku vulavula. Elihu u tshinye Yobo hileswi a nga tsandzeka ku vona leswaku ku lwela vuhosi bya Yehovha Xikwembu i swa nkoka ku tlula ku lwela munhu un’wana ni un’wana. Nakambe Elihu u va tshinye ngopfu vanghana va Yobo va mavunwa.
Yehovha Xikwembu u vulavule na Yobo, a lulamisa ndlela leyi a a anakanyaka ha yona. Yehovha u kombe Yobo swilo swo tala leswi hlamarisaka swa ntumbuluko hiloko a n’wi dyondzisa leswaku munhu a hi nchumu loko a ringanisiwa ni vukulu bya Xikwembu. Hi ku titsongahata, Yobo u amukele ku lulamisiwa hi Xikwembu. Tanihi leswi Yehovha a nga ni “xinakulobye lexikulu swinene ni tintswalo,” u endle leswaku Yobo a hlakarhela, a n’wi nyika rifuwo ra yena leri andzisiweke kambirhi a tlhela a n’wi katekisa hi vana va khume. (Yakobo 5:11) Hi ku tshama a tshembekile eka Yehovha loko a ringiwa swinene, Yobo u swi veke erivaleni leswaku Sathana a a hemba loko a vula leswaku vanhu a va nge tshembeki eka Xikwembu loko va ringiwa.
—Xi sekeriwe eka buku ya Yobo.